SAYUR PERIA TAMBAH SUSU BADAN?

Sebut sahaja peria , pastinya ramai yang membayangkan kepahitannya. Bak kata orang tua yang pahit itulah ubat. Peria atau nama saintifiknya Momordica charantia diakui sejak zaman dahulu lagi akan khasiatnya dalam perubatan tradisional berasaskan herba. Terdapat dua jenis peria iaitu peria biasa yang berbentuk panjang dan juga peria ‘katak’ yang bersaiz lebih kecil.

Kebiasaannya, pokok peria ini mudah didapati di negara-negara beriklim tropika yang panas dan khatulistiwa seperti di negara kita, Indonesia, Sri Lanka, India dan Filipina. Sayur peria amat diminati oleh masyarakat Cina. Walaupun pahit tetapi mempunyai banyak khasiat. Habitat pokoknya memanjat menggunakan sulur paut manakala daunnya bersaiz sederhana mengandungi lima cuping dan berbau langu. Bunganya berwarna kuning sementara buahnya pula ada yang berbentuk panjang dan bujur, bergantung kepada benih dan jenisnya, namun yang pasti peria mempunyai kulit yang berkedut-kedut.

KHASIAT PERIA

Berdasarkan kajian, setiap 100 gram peria mengandungi 0.8 gram protein untuk membina tisu badan, 2.9 gram karbohidrat untuk tenaga, 0.9 gram fiber untuk penghadaman dan 56 miligram kalsium untuk menguatkan gigi dan tulang.
Milk booster atau penggalak susu boleh membantu memperbanyakkan susu ibu. Peria merupakan Milk Boosster yang baik untuk penghsilan susu ibu.  Milk booster ini juga sesuai dimakan sedari ibu dalam berpantang lagi. Jadi, selain membanyakkan susu ibu ia juga makanan berkhasiat untuk ibu semasa dalam pantang.

Walaupun pahit, peria mengandungi tonik yang bertindak sebagai julap dan membuka selera makan. Selain itu, ia juga boleh dijadikan ulam oleh wanita yang baru bersalin untuk menambah susu badan.

Lain-lain kandungan peria ialah lemak dan mineral. Peria juga boleh mencuci darah kotor yang menyebabkan bisul, kudis buta dan gatal-gatal. Caranya ialah dengan meminum segelas perahan buahnya yang dicampur dengan perahan limau nipis. Lakukan amalan ini selama tiga hingga empat bulan. Bagi mengurangkan rasa pahit, peria direndam dalam air garam terlebih dahulu sebelum dimasak.

Ini boleh membantu mereka yang mengalami masalah gout, lelah, darah tinggi dan kencing manis. Bagi mereka yang mengalami masalah ketagihan alkohol, anda boleh cuba meminum perahan daunnya.

Perahan yang sama juga boleh digunakan untuk mengubati buasir. Caranya ialah mencampurkan perahan air daun peria dengan segelas susu dan amalkan selama sebulan; manakala akarnya dilumatkan dan airnya disapukan pada bahagian buasir.


PANDUAN BERKHATAN UNTUK ANAK LELAKI

Berkhatan adalah pembedahan kecil yang dilakukan bagi membuang kulit hujung (muncung) zakar. Tujuan utamanya ialah untuk menjaga kebersihan. Sebagai satu tuntutan agama, berkhatan adalah satu kebiasaan dalam masyarakat Islam di Malaysia. Prosedur ini dilakukan ketika kanak-kanak berumur antara lima hingga 12 tahun dan amat digalakkan ketika mereka berumur 10 tahun ke bawah bagi menghindar sifat malu dan mereka perlu bersih dari najis dan kekotoran sebelum mengerjakan solat lima waktu.

KELEBIHAN KHATAN

Kulit yang berlebihan pada hujung zakar mempunyai iklim yang amat sesuai untuk pertumbuhan kuman kerana ia sering cedera, lembap dan bersifat menakung. Ia menakung kotoran saki baki air kencing dan menghasilkan longgokan putih dan berbau busuk yang dikenali sebagai ‘smegma’. Smegma ialah najis yang membatalkan air wuduk dan sembahyang. Smegma juga menjadi faktor penyebab jangkitan kuman pada zakar seperti phimosis, paraphimosis atau balanitis. Dalam keadaan yang serius, ia menyebabkan kesakitan yang teruk dan kesukaran membuang air kecil.

Kajian telah membuktikan bahawa bayi yang berkhatan mempunyai 10 kali lebih rendah kadar risiko jangkitan kuman salur kencing berbanding mereka yang tidak berkhatan. Jangkitan kuman salur kencing pada kanak-kanak kecil adalah serius kerana tanpa rawatan ia akan merosakkan fungsi buah pinggang dan mengakibatkan kuman tersebar ke seluruh tisu badan.

Berkhatan juga mampu mengurangkan risiko penyakit kanser terutama kanser zakar, prostat, serta kanser serviks (pangkal rahim) dan payudara kepada wanita. Telah dibuktikan bahawa kuman yang dinamakan Human Papilloma Virus (HPV) adalah antara faktor pencetus kanser serviks di kalangan wanita. Kuman ini didapati berlindung di bawah kulit hujung zakar dan dipindahkan kepada wanita semasa persetubuhan. Terdapat kajian menunjukkan jika semua lelaki berkhatan, maka sebanyak 20 peratus kadar kejadian kanser serviks boleh dielakkan. Virus sama juga boleh mencetuskan kanser payudara.

Kajian pemerhatian turut menunjukkan risiko kanser zakar rendah di kalangan mereka yang berkhatan, lebih-lebih lagi bagi mereka yang berkhatan pada umur kurang dari satu tahun. Hasil dari kajian ini, ramai orang bukan Islam juga mengamalkan khatan. Kajian di beberapa negara Eropah menunjukkan lelaki yang berkhatan mempunyai kadar risiko kanser prostat dua kali lebih rendah. Kejadian kanser ini ada hubung kait dengan penyakit kelamin di mana lelaki berkhatan mempunyai risiko yang rendah untuk mendapat penyakit tersebut.

KESEDIAAN ANAK

Adakah anak-anak anda bersedia untuk dikhatankan? Sebagai ibu bapa, amat penting bagi kita memastikan fizikal dan minda anak kita sihat sebelum berkhatan. Ia dapat mengurangkan komplikasi. Kanak-kanak berada di dalam ketakutan bila mana ayah dan ibu menyuruh mereka berkhatan. Prosedur lebih mudah apabila kanak-kanak tersebut berada dalam keadaan tenang dan faham apa yang akan dilakukan oleh doktor kepada mereka. Maklumat yang tidak tepat menyebabkan ada kanak-kanak menjerit semasa prosedur dijalankan, malah ada yang cabut lari.

Minda kanak-kanak lelaki perlu dipersiapkan terlebih dahulu sebelum prosedur dapat dilakukan dengan mudah dan selamat. Berilah asuhan agama yang mendalam kepada mereka. Terangkan kenapa berkhatan digalakkan dalam agama Islam. Beritahu mereka kelebihan berkhatan. Membawa kanak-kanak lelaki ke majlis kenduri berkhatan adalah cara yang baik. Ia memberi idea kepada kanak-kanak tersebut betapa pentingnya berkhatan. Kadang kala, kita perlu menjanjikan benda kesukaan mereka seperti alat permainan komputer atau basikal jika mereka bersetuju berkhatan. Ianya bukanlah rasuah tetapi sekadar pemudah cara.

Andai anak lelaki anda bersetuju untuk berkhatan, maka bawalah mereka berjumpa doktor atau mereka yang bertauliah. Anak anda perlu diperiksa oleh doktor bagi mengetahui tahap kesihatan dan juga bagi menghindarkan komplikasi prosedur tersebut. Doktor perlu mengetahui dan memastikan zakar anak anda normal, anak anda tiada penyakit hemofilia (penyakit gangguan pembekuan darah), tidak mengambil ubat yang boleh mengakibatkan pendarahan seperti aspirin atau warfarin, tidak menghidap penyakit jantung reumatik dan penyakit lain seperti kencing manis, sawan, asma dan alahan. Kanak-kanak yang mempunyai masalah sebegini akan dirujuk kepada doktor pakar bedah bagi menentukan kaedah berkhatan yang sesuai dan selamat.

PROSEDUR

Bagi kanak-kanak yang normal dan sihat, pembedahan ‘dorsal slit’ adalah kaedah berkhatan pilihan Kementerian Kesihatan kerana ia mudah dan selamat. Kaedah-kaedah menggunakan peralatan moden seperti Tara Klamp atau Smart Klamp juga boleh digunakan. Walaubagaimanapun, kaedah ini hanya dilakukan di klinik atau hospital swasta kerana kosnya adalah lebih tinggi berbanding kaedah pembedahan di hospital atau klinik kerajaan.

Pada pagi sebelum ke hospital atau klinik, pastikan anak anda mandi dan beri penekanan kepada kebersihan zakar. Sebelum prosedur dilakukan, pastikan anak anda sudah membuang air besar atau kecil agar tiada sebarang masalah semasa prosedur dilakukan.

Selepas mendaftar dan borang keizinan prosedur ditandatangani, anak anda akan dimasukkan ke bilik pembedahan kecil. Anda boleh menemani anak anda dengan syarat segala prosedur bilik bedah diikuti. Sebelum prosedur, kawasan sekeliling zakar dibersihkan menggunakan bahan pembunuh kuman (disinfektan). Ia untuk memastikan kuman sekeliling tidak menjangkiti luka khatan kelak.

Ubat bius setempat diberikan agar anak anda tidak merasa sakit sepanjang prosedur. Malangnya suntikan ubat bius kali pertama sedikit menyakitkan. Sebaik sahaja anak anda mengatakan tidak sakit selepas kulit zakar mereka dikepit, maka doktor akan memulakan pembedahan. Untuk makluman semua, ubat bius hanya menghilangkan kesakitan. Anak anda masih boleh merasa zakar mereka disentuh dan dikhatankan.

Sebahagian kanak-kanak menganggap sentuhan gunting itu menyakitkan. Mereka akan menjerit kesakitan walaupun hakikatnya zakar mereka sudah kebas. Kanak-kanak sebegini akan diberikan ubat tidur atau ubat penenang. Pembedahan kecil ini kebiasaannya memakan masa antara 30 hingga 45 minit, bergantung kepada berlakunya komplikasi atau tidak.

PEMULIHAN LUKA SELEPAS BERKHATAN

Selepas prosedur siap, zakar akan dibalut sedikit ketat bagi mengelakkan pendarahan dan mengurangkan bengkak. Anak anda akan dimasukkan ke tempat khas untuk memastikan tiada pendarahan selepas prosedur dan dibenarkan pulang selepas pendarahan dan kesakitan terkawal. Ubat penahan sakit (seperti paracetamol) dan antibiotik dibekalkan untuk lima hari berikutnya. Anak anda dinasihatkan agar mengelakkan pergerakan cergas dalam jangkamasa 24 jam selepas berkhatan.

Selepas prosedur, zakar anak anda akan membesar dan lebam. Jangan risau, keadaan ini adalah normal. Ia akan beransur sembuh dalam satu atau dua minggu. Peringatan! Ibu bapa diarahkan membawa anak mereka ke hospital dengan segera jika berlakunya pendarahan atau zakar membengkak luar biasa. Doktor akan membuat pemeriksaan dan jika perlu zakar anak anda akan dibius sekali lagi bagi membolehkan doktor mencari punca pendarahan dan menghentikannya.

Penggunaan krim berubat untuk mencegah jangkitan kuman tidak digalakkan kerana bahan ini kebanyakannya menghakis pertumbuhan tisu baru dan ini melambatkan proses penyembuhan. Cara mudah untuk mengelakkan jangkitan ialah dengan merendamkan zakar anak anda ke dalam air suam yang sudah dimasak dan diisi satu sudu garam selama 10 hingga 15 minit berulangkali setiap hari sehingga luka betul-betul sembuh.

Sakit selepas berkhatan adalah fenomena yang normal. Kadar kesakitan adalah subjektif bergantung kepada persepsi kanak-kanak tersebut. Sebahagian daripada mereka tidak merasa sakit tetapi sebahagian pula mungkin melolong kesakitan. Jika ubat penahan sakit diperlukan, sila ikut nasihat doktor. Berlebihan dos atau kekerapan mengambil ubat tanpa panduan doktor boleh membahayakan nyawa anak anda. Sebagai contoh, berlebihan mengambil dos paracetamol mengakibatkan kerosakan hati dan kes sebegini telah beberapa kali berlaku di negara kita. Berjumpalah dengan doktor jika kesakitan tidak terkawal dengan dos ubat yang diberikan.

Jangan risau berkenaan benang jahitan pada luka zakar anak anda. Ia akan diserap dalam jangkamasa dua minggu. Jika luka telah sembuh dan benang masih wujud, dapatkan khidmat doktor untuk membuangnya. Membiarkan benang terlalu lama mengakibatkan wujudnya lubang-lubang kecil pada kulit zakar. Ia menyebabkan ketidakselesaan atau kesakitan semasa persetubuhan apabila mereka dewasa dan berkahwin kelak.

Sumber: Internet


TIP JADI ISTERI PENYAYANG & DISAYANGI SUAMI

Mengapakah perlu kita menjadi isteri penyayang dan bagaimanakah hendak menjadi isteri penyayang? Apabila jiwa kita penuh dengan kasih sayang, wajah akan sentiasa tersenyum, dan orang sekeliling akan bahagia. Isteri penyayang itu mestilah seorang yang mampu menyejukkan mata suami memandang, dan menyejukkan hati suami mengenang. Isteri penyayang kunci nombor satu kebahagiaan rumah tangga. Sebab isteri yang penyayang akan membahagiakan suami, akan membahagiakan anak-anak, mentua, dan ipar-duai. Jadi, kalau suami kita tidak seperti yang diharapkan, kita hendaklah terlebih dahulu melakukan perubahan. Sebab isteri penyayang, tentulah ibu yang penyayang, dan isteri/ibu penyayang akan mewujudkan suasana keluarga penyayang. Anak-anak yang dibesarkan oleh ibu yang penyayang akan bijak dan sihat.
CIRI-CIRI WANITA PENYAYANG

Memek muka senyum.
Lembut bicara dan bahasanya.
Bahasa badannya nampak tidak sombong dan bongkak serta sangat lemah lembut perilakunya.
Intonasi percakapannya sangat menghormati orang dan menyenangkan hati orang.

ISTERI DAMBAAN SUAMI

Buang jauh keinginan untuk membuatkan suami cemburu – Memang, cemburu itu tanda sayang. Namun, jangan salah sangka hingga membuatkan suami berasa cemburu dengan cara berjumpa lelaki lain yang tidak disukai kerana ia hanya menyebabkannya jauh hati atau lebih teruk jika hilang kepercayaan.
Lemah lembut – Wanita ialah simbol kelembutan, kebaikan, cinta dan kasih sayang. Bersikaplah lembut kepada suami walaupun isteri menyandang jawatan setinggi mana sekali pun. Ubah sikap kasar dan suka menyakiti hati orang lain terutama suami serta anak.
Bersikap baik kepada kedua-dua keluarga dan orang sekeliling – Sabar dan menyayangi antara satu sama lain terutama kepada ahli keluarga adalah perubahan yang sangat baik. Jangan dengki dengan adik-beradik jika mereka lebih berjaya daripada anda. Berbanggalah dengan mereka kerana kita mempunyai adik-beradik kandung atau ipar yang berjaya, bahagia dan memiliki anugerah anak. Jika berasa tertekan dengan desakan dan pertanyaan daripada mereka kerana belum mempunyai cahaya mata, bersabarlah serta jangan berhenti untuk berusaha. Tekanan yang dihadapi hanya akan mengganggu hormon kesuburan.
Sentiasa menyokong suami – Wanita menyukai lelaki yang kuat bekerja dan mampu menjaga keluarga kerana ia membuatkan kita berasa tenang serta yakin untuk berharap kepada kehebatannya itu. Sama juga seperti lelaki, mereka turut mahukan wanita yang kuat secara fizikal, moral dan sosial. Kuat bukan bererti mudah marah dan memiliki sikap kasar tetapi sebagai isteri kita perlu menunjukkan kekuatan dalaman kepada suami terutama ketika dilanda masalah besar. Dalam keadaan susah, isteri juga boleh menjalankan tanggungjawab mereka mendidik anak dan menjaga keperluan suami. Lebih penting, apabila isteri dapat menyokong dan membela suami di depan orang ramai.
Mencintai suami – Semua orang suka apabila dicintai dan disayangi oleh insan tersayang. Tidak kira suami atau isteri, kedua-duanya perlu saling mencintai antara satu sama lain. Tunjukkan rasa cinta dan sayang anda kepada pasangan dengan mengingati tarikh penting atau membelikan hadiah, memuji dan sebagainya.
Percaya dengan suami – Ada pelbagai jenis atau sikap suami. Ada yang romantik dan tidak kurang juga yang jarang menunjukkan atau mengungkapkan perkataan cinta. Justeru, jangan uji suami semata-mata mahukan bukti yang mereka mencintai anda secara keterlaluan.
Jadi sumber inspirasi -Suami sangat menghargai wanita jika mereka mampu menjadi sumber inspirasi untuk berjaya. Mungkin melalui kata semangat, sokongan, idea dan contoh yang baik boleh menjadi inspirasi untuk mengubah suami ke arah yang lebih baik.
Setia – Wanita lebih mudah memaafkan lelaki biarpun pasangan mereka curang dan ia sangat berbeza dengan lelaki disebabkan perasaan ego serta harga diri hingga menjadikan hubungan sukar untuk diperbaiki. Cubalah untuk menjadi suami dan isteri yang setia demi kehidupan bahagia bersama anak. Jangan mulakan atau berniat untuk curang dengan pasangan semata-mata disebabkan dendam kerana ia hanya membuatkan anda menyesal.
Menjadi orang kepercayaannya – Lelaki tidak suka dipandang lemah dan disebabkan itu mereka mahukan pasangan yang boleh memahami dan mempercayai kebolehannya menguruskan kehidupan keluarga serta dirinya sendiri. Isteri perlu menjadi orang yang paling dipercayai suami agar mudah untuk membincangkan setiap kelemahan, kegagalan atau ketidakmampuan yang dialami bagi menyelesaikan masalah secara baik.

KENAL HATI BUDI

Sebelum menjadi isteri, berkenalanlah dengan bakal suami dan keluarganya. Layanan kita sebagai bakal isteri, iaitu dari segi pertuturan, budi bahasa, adab perilaku kita dengan pasangan kita perlu dijaga dengan baik. Pastikan apa-apa yang kita buat kebaikan sebelum kita berkahwin itu berkekalan, malah menjadi semakin baik setelah kita berkahwin. Sebab apabila berkahwin, sebenarnya kita berkahwin dengan tiga orang. Pertama, kita berkahwin dengan orang yang kita sangka siapa dia. Kedua, selepas kita kahwin baru kita kenal siapa sebenar dia (negatif/positif). Ketiga, siapa dia jadi selepas berkahwin dengan kita. Sebelum kita berkahwin memang kita kena bersedia, mantapkan akidah, ibadah dan akhlak serta ekonomi kita.

SEMAK DIRI – Banyak rumah tangga yang mengalami masalah dan keruntuhan, walaupun sudah mempunyai anak yang ramai. Keruntuhan rumah tangga berlaku kerana salah satu sebabnya, isteri suka menyalahkan suami atau orang lain (faktor yang luar daripada dirinya). Jika berlaku sesuatu dalam hidup kita yang tidak seperti kita harapkan, kita mesti lihat diri sendiri dahulu. Sebab apabila kita berubah barulah orang lain akan berubah. Jika isteri kata suaminya kasar, suaminya ada perempuan lain, kita lihat kembali diri kita yang dahulu, ketika kita mula berkenalan dengan suami kita. Mengapakah dalam beribu orang manusia ini (ketika baru berkenalan dahulu/sebelum berkahwin dahulu), mengapa mata suami kita hanya nampak kita? Kita dipilih oleh suami kerana maknanya, kita ialah wanita istimewa dan terpilih di hatinya. Tetapi, mengapa selepas berkahwin keadaan dan perasaan suami berubah, kita tidak lagi menjadi pilihannya? Audit diri kita dahulu, baru kita tunjukkan punca kesalahan itu datang daripada suami.
 KOMUNIKASI BERKESAN – Dalam perhubungan sosial manusia, komunikasi amat penting serta memberikan kesan dan impak yang besar. Komunikasi ada tiga situasi. Pertama, perkataannya atau ayatnya cuma 7 peratus. Cara kita bercakap 38 peratus. Tetapi, cara dan intonasi kita bercakap (fisiologi) 55 peratus. Sebab itu jika fisiologi kita penyayang, 55 peratus kita sudah menang, jika intonasi kita positif. Kalau suami asyik tengok isteri tidak memberangsangkannya; lemah, tidak bermaya dan tidak bersemangat dari segi fisiologinya, maka isteri akan terus lemah/negatif. Cara kita melihat dan emosi yang kita bawa ketika melihat seseorang akan menentukan tenaga seseorang. Tetapi, kalau suami memandang isteri penuh dengan inspirasi, pandangan positif suami terhadap isteri itu sahaja sudah mampu memberikan tenaga positif kepada isteri.
Pernahkah para suami berhadapan dengan situasi apabila di pejabat suami berasa ceria, bertenaga dan bersemangat. Tetapi, apabila balik dari kerja sampai di rumah, berasa lemah. Sebab situasi ini berlaku adalah kerana, pandangan isteri kepada suami yang tidak bermaya dan ceria, tidak merangsang semangat dan tenaga suami. Bayangkan jika suami balik, isteri menyambut suami dengan kasih sayang dan penuh keceriaan, suami juga akan berasa seronok untuk berada di rumah. Hal ini adalah kerana suami tahu ada orang yang menanti kepulangannya dan berasa kehadirannya sebagai suami, melengkapkan hidup isterinya dan membahagiakan isterinya.
SALING MEMPERCAYAI DAN MENGHARGAI – Saling percaya mempercayai menjadi kunci utama dalam hubungan suami isteri. Usah percaya bulat-bulat atau mudah melenting contohnya sekiranya anda mendengar pasangan anda berdampingan dengan individu lain di tempat kerja. Sekiranya masih meragui, tanya sendiri kepada pasangan, usah cemburu buta tanpa bukti yang nyata. Sekiranya dia berkata benar, belajarlah untuk mempercayai kata-katanya. Namun, jangan terus percaya tanpa usul periksa dan perhatikan gerak-gerinya. Sekiranya suami anda kelihatan berubah seolah-olah kemaruk cinta seperti sentiasa kelihatan berseri-seri, suka berbohong dan menelefon secara sembunyi-sembunyi, mungkin ada sesuatu, tetapi jika tidak, anda tidak perlu risau mengenainya. Suami dan isteri sebenarnya harus selalu saling menghargai, memberi keyakinan dan memberi galakan kepada pasangan. Usah jadikan segala perbezaan antara anda berdua penyebab kepada masalah rumah tangga. Apa yang penting, selalu memaafkan setiap kesalahan antara satu dengan lain.
 BELAJAR MEMAAFKAN DAN BERKONGSI KEADAAN – Saling belajar untuk memaafkan pasangan dan berjanji untuk tidak mengulanginya ternyata penting untuk mengekalkan hubungan. Usah simpan dendam. Sekiranya ada perkara yang berlaku, jangan sesekali mengungkit kesalahan lalu yang menyakitkan hati. Ini kerana manusia itu tidak sempurna dan sentiasa melakukan kesalahan. Kemampuan untuk saling berkongsi perkara dengan pasangan anda sama ada suka dan duka meningkatkan lagi kerukunan rumah tangga. Jangan biarkan pasangan anda menghadapi kehidupannya yang bermasalah seorang diri tanpa anda mengetahuinya sedikit pun. Di sinilah peranan anda sebagai seorang suami atau isteri untuk memberi semangat, menjadi penyelamat dan sentiasa ada dengannya pada saat suka dan duka.
BELAJAR TERIMA KEKURANGAN – Anda perlu belajar menerima kekurangan pasangan kerana dia juga perlu melakukan perkara yang sama. Sebagai contoh, sekiranya pasangan anda memperoleh pendapatan yang tinggi daripada anda, seharusnya perkara ini tidak membataskan hubungan dan seharusnya tidak memandang rendah antara satu sama lain kerana semua orang ada kelebihan dan kekurangan masing-masing.
 JANGAN TERLALU MENGONGKONG DAN BERFIKIRAN POSITIF – Usah terlalu cerewet dan jangan mengatur hidup pasangan anda sehinggkan dia rasa terkongkong. Cuba bersikap terbuka dengan pandangan anda sekiranya ada perkara yang perlu diberitahu, usah dipendam. Luahkan sekiranya anda tidak menggemari sikapnya. Cuba berfikiran positif mengenai apa yang pasangan anda lakukan dan jangan asyik mengesyakinya dengan fikiran yang bukan-bukan atau ada rasa tidak jujur terhadap pasangan.
 SEMAKIN LAMA SEMAKIN MESRA – Biarpun usia perkahwinan sudah semakin matang, kemesraan anda dengan pasangan perlu dipelihara. Mencium pipi pasangan ketika pulang ke rumah di depan anak-anak menunjukkan kemesraan ibu dan bapa mereka tidak pernah padam. Pendek kata biarpun masa berlalu kemesraan antara pasangan itu tidak terlerai. Apabila dikatakan selalu tampil cantik untuk suami anda, ini bukan bermaksud anda tidak boleh melawa lagi sekiranya bentuk badan anda sudah berubah. Anda hanya perlu tampil dengan kelihatan lebih harum, kemas dan bersih.

Sumber: Internet & Prof. Dr. Muhaya Muhamad / Utusan / Harian Metro


PRODUK NUK BANTU IBU BEKERJAYA MENYELESAIKAN MASALAH PENYUSUAN

Walaupun teori laktasi menegaskan penyusuan susu ibu menggunakan botol adalah tidak digalakkan dan melanggar etika penyusuan namun ia boleh menimbulkan pelbagai masalah dalam penyusuan terutama bagi ibu bekerjaya. Teknik penyusuan menggunakan botol amat berbeza jika dibandingkan dengan teknik penyusuan ibu secara terus. Jika bayi mula diperkenalkan penggunaan botol dan puting sejak dari kecil, dikhuatiri dia akan mengalami masalah keliru puting dan masalah-masalah lain dalam penyusuan. Walaupun ada alternatif lain selain menggunakan botol tetapi kaedah tersebut agak mencabar dan hakikatnya kebanyakkan ibu masa kini bekerja dan perlu meninggalkan anak sama ada di rumah sendiri, pengasuh atau taska. Atas alasan ini, anda tiada pilihan lain selain menyusukan bayi menggunakan botol sewaktu ketiadaan anda.

PEMILIHAN BOTOL SUSU NUK

Ramai ibu bapa di Malaysia mempercayai produk penyusuan NUK jenama daripada German yang telah mula bertapak sejak tahun 1956 dan memasuki pasaran Malaysia sejak 1993 lagi. Botol susu jenama ini bebas BPA (BPA free). NUK menampilkan botol jenis  Premium Choice, PP Botol Classic  dan Susu Botol Kaca dengan puting jenis Ortodontik dalam pilihan jenis silikon dan getah. Harga botol susu NUK dipasaran bermula dari RM30.

Puting Ortodontik Jenis Silikon & Getah

Puting NUK Mesra Bayi

Permukaan puting NUK adalah sangat lembut, namun ia tidak mudah koyak. Dibuat dari bahan silikon dan juga getah berkualiti, puting NUK mempunyai keanjalan yang menyerupai payudara sebenar seorang ibu. Maka ia dapat mengelakkan bayi mengalami kecelaruan puting ketika ibu keluar bekerja. Bentuk Ortodontik puting NUK membuat mulut bayi membuka secara semula jadi, dan menyokong mulutnya secara lembut dan sangat sesuai dengan bibir bayi yang lembut. Tekstur puting NUK memastikan kelembutan ideal dan keanjalan supaya bayi boleh menghisap dengan mudah dan selesa.

Sistem Botol Susu Dan Puting NUK Berfungsi

Pakar penyelidik berpendapat, puting NUK direka dengan bentuk yang sesuai dan sempurna dengan lidah dan rahang bayi anda. Ia membolehkan pergerakan lidah lancar sambil meminimumkan pengambilan udara semasa menyusu. Inovatif sistem Air Anti-Colic yang terdapat pada produk botol susu NUK dapat mengurangkan risiko kembung perut bayi. Ia mengurangkan gelembung udara semasa bayi minum susu menggunakan botol, sekaligus dapat mengelakkan risiko kolik.

Mendapat Perakuan Dunia

Kesemua botol susu NUK dan puting telah mendapat kelulusan daripada Yayasan Kesihatan Pergigian yang memperakui produk NUK menggalakkan pembangunan mulut bayi yang sihat. Setiap tahun, lebih 3 juta puting NUK Orthodontic digunakan di wad bersalin dan unit Neonatal di seluruh UK. 93% pakar kanak-kanak dan 87% daripada bidan mencadangkan penggunaan puting NUK.

Corak & Grafik Label Botol Menarik

Botol Susu NUK Edisi Disney
NUK merupakan antara pengeluar produk penyusuan seperti botol susu paling menarik pandangan kerana mempunyai corak dan grafik label yang cantik dan menarik mengikut tema tertentu berbanding botol susu jenama lain. Corak dan grafik pada botol susu NUK sentiasa diubah dari semasa ke semasa dan tidak akan diulang cetak semula.

CADANGAN NUK

Jangka hayat botol susu dan puting NUK dinasihatkan oleh pakar ditukar dalam tempoh setiap enam bulan. Untuk botol susu jenis gelas adalah dalam tempoh setahun. Manakala bagi puting silikon pula dalam jangka 3 bulan dan putih getah 3 hingga 4 minggu. (Bergantung kepada penggunaan).
Setiap kelahiran bayi memerlukan dua botol besar dan dua botol kecil. Ia sebagai persediaan untuk ibu yang bekerjaya mula bekerja selepas tempoh berpantang.

Setiap puting keluaran NUK terbahagi kepada beberapa saiz mengikut jenis cecair yang digunakan.

Terdapat juga Learner Bottle keluaran NUK didatangkan dengan pelbagai variasi corak botol yang menarik.  Ia berfungsi sebagai botol untuk meminum air. Walau bagaimanapun, ibu bapa boleh menggunakan produk ini sebagai pengganti botol susu dengan menukar puting botol mengikut kesesuaian si kecil minum susu. Botol ini sangat membantu bayi berusia 6 bulan ke atas untuk memegang sendiri botol ketika minum air atau susu tanpa bantuan daripada ibu bapa.  Walau bagaimanapun ia masih perlu pengawasan daripada ibu bapa untuk memantau keadaan anak ketika minum atau memegang botol sendiri.

INFO PENYUSUAN MENGGUNAKAN BOTOL UNTUK IBU BERKERJAYA.
Untuk ibu berkerjaya, anda pasti inginkan yang terbaik untuk si manja. Untuk mengelakkan bayi anda kecelaruan puting ketika menyusu badan  atau menggunakan botol susu ketika anda keluar bekerja, sarankan ini kepada pengasuh atau penjaga taska bayi anda.

Susu melalui botol hanya diberi jika bayi menunjukkan tanda lapar dan tidak perlu mengikut jadual seperti mana penyusuan terus dari susu badan ibu. Ini untuk menggelakkan bayi menolak secara langsung menghisap puting ibu kerana terbiasa dengan penyusuan melalui botol.

Bayi dipangku dalam posisi duduk dan bukannya berbaring. Posisi ini sesuai untuk memastikan pengambilan susu dari botol adalah pada kadar yang sesuai. Ia dinamakan paced bottle feeding. Menyusu ketika berbaring meningkatkan risiko gigi rosak dan jangkitan telinga.

Sarankan pengasuh anda agar mengubah posisi botol susu dari sebelah bahagian mulut ke bahagian lain. Ini dapat mengelakkan bayi hanya gemar menghisap sebelah payu dara sahaja ketika menyusu badan ibunya setelah pulang dari kerja.

Menyusu hanya 10 – 20 minit di setiap sesi. Ini bagi meniru langkah penyusuan susu ibu. Pengasuh bayi perlu menyediakan susu dalam kuantiti yang sesuai untuk dihabiskan dalam tempoh 10 – 20 minit.

Biarkan bayi memasukkan sendiri puting susu ke dalam mulutnya sendiri berbanding pengasuh menolak puting ke dalam mulutnya. Usap bibir bayi dari atas ke bawah dengan puting untuk menggalakkan dia membuka luas mulutnya.

Pengasuh sepatutnya kerap berhenti seketika sewaktu menyusukan bayi dengan meniru rentak penyusuan susu badan. Langkah ini sangat bagus untuk mengelak bayi keliru puting.

Bayi tidak sepatutnya dibiarkan menghabiskan baki susu di dalam botol. Jika dia meleraikan botol dari mulutnya, itu bermakna dia sudah kenyang.

Anda boleh dapatkan produk keluaran NUK di pasaraya besar terdekat: AEON, PARKSON, Giant, Manjaku, Robinson, Anakku atau atas talian di Angelland, Motherhood, Anakku, Lazada Malaysia dan lain-lain. Untuk maklumat lanjut, layari www.nuk.my atau kunjungi Facebook  NUK Malaysia www.facebook.com/nuk.my


RISIKO TANDA LAHIR PADA BAYI

Bayi baru lahir biasanya memiliki tanda lahir di kawasan tertentu pada tubuhnya. Mengikut kepercayaan masyarakat, tanda lahir disebabkan ketika hamil si ibu melihat gerhana bulan, malah ada juga yang mengaitkannya dengan keinginan si ibu pada sesuatu ketika hamil tidak dipenuhi. Ada juga segelintir masyarakat yang percaya bahawa tanda lahir boleh memberi tuah atau malang kepada seseorang. Semua itu sekadar mitos kerana tanda lahir sebenarnya bersifat kongenital, iaitu pigmen melanin pada kulit yang tidak sekata hadir ketika lahir atau muncul sejurus selepas kelahiran, biasanya dalam tempoh beberapa bulan. Boleh menyerupai pelbagai bentuk berwarna kemerahan, kehitaman, atau jingga. Memiliki tanda lahir adalah sesuatu yang normal, namun sehingga kini penyebab wujudnya tanda tersebut pada bayi dari segi saintifik masih belum dapat dipastikan. Jika dilihat dari segi perubatan, sebahagian tanda lahir adalah disebabkan oleh pembuluh darah yang terkumpul atau tidak tumbuh normal. Ada juga tanda lahir terjadi kerana pigmen tambahan pada kulit.

Tanda lahir boleh di bahagikan kepada 2 jenis:

TANDA LAHIR VASKULAR

Tanda lahir ini terjadi apabila salur darah tidak terbentuk dengan sempurna.

Terdapat 3 jenis tanda lahir vascular:
i – Macular Stains:
Tanda lahir yang paling kerap kelihatan. Biasanya terdapat pada bahagian dahi, kelopak mata, belakang leher, hidung, atas bibir atau pada bahagian belakang kepala. Biasanya tanda lahir jenis ini akan hilang apabila bayi itu mencapai umur 1 atau 2 tahun.
ii – Hemangioma :
Tanda lahir jenis ini selalunya timbul dan boleh jadi kemerah-merahan atau bebiru-biruan bergantung kepada jenis salur darah yang terlibat. Hemangioma selalunya akan makin membesar untuk 6 bukan pertama dan biasanya akan mengecut apabila kanak-kanak tersebut mencapai umur 5- 9 tahun. Jika hemangioma ini besar dan melibatkan bahagian seperti mulut atau hidung maka rawatan perlu dilakukan bagi mengecutkannya supaya tidak mengganggu fungsi organ tesebut.
iii- Port Wine Stains :
Tanda lahir jenis ini selalunya belaku pada bahagian muka dan bebeza dari segi saiznya. Ia seperti berbentuk air wain merah yang tertumpah (port wine stains). Jika ia berlaku dekat pada bahagian mata ujian lanjutan perlu dilakukan untuk memastikan tiada komplikasi pada organ tersebut.

TANDA LAHIR BERPIGMENT (PIEGMENTED BIRTHMARKS)

Tanda lahir ini terjadi apabila sel-sel yang menyebaban pigment (warna kulit) pada kulit berkembang lebih daripada normal (Overgrowth).
Ia boleh dibahagikan kepada 3 jenis:
i- Cafe-au-liat spots :
Kerap berlaku dan warnanya adalah seperti kopi ditambah susu (seperti namanya). Boleh terdapat di mana-mana sahaja bahagian tubuh. Walaubagaimanapun jika terdapat banyak tanda ini dan saiznya yang besar maka perlu mendapat pemeriksaan lanjut bagi memastikan tiada kaitan dengan penyakit tertentu seperti penyakit saraf Neurofibromatosis.

ii – Mongolian spots :
Bewarna kebiru-biruan atau kelabu. Kerap terdapat pada bahagian belakang atau punggung bayi. Selalunya akan hilang sepenuhnya tanpa memerlukan rawatan khusus.

iii – Moles (Tahi lalat) :
Ia boleh bewarna perang atau hitam. Boleh rata atau timbul dan terdpat juga yang mempunya rambut atau bulu. Jika ia besar ia memerlukan pemeriksaan susulan bagi memastikan ia tidah bertambah besar atau berubah warna kerana terdapat risiko untuk menjadi kanser kulit (melanoma) jika ia berkeadaan demikian.

Sumber: drsaiful.blogspot.com


KENAPA RAMBUT GUGUR DENGAN TERUK SELEPAS MELAHIRKAN ANAK?

Androgenetik alopesia adalah sejenis masalah keguguran rambut yang kerap berlaku di kalangan lelaki dan wanita. Keguguran yang disebabkan oleh faktor keturunan ini biasanya bermula pada peringkat remaja, lingkungan 20-an atau 30-an. Masalah ini menjadi lebih ketara apabila mereka mencecah usia 40-an. Bagi wanita yang menghadapi masalah ini, biasanya rambut mereka menjadi jarang pada bahagian tengah kepala. Pada peringkat awal, wanita terbabit dapat melihat keguguran rambut yang dialami terutamanya pada bahagian atas kepala.
Rambut diperbuat daripada protein yang juga ditemui pada kuku tangan dan kaki. Bagi setiap individu, hampir 90 peratus rambut di kulit kepala akan terus berada dalam fasa pertumbuhan, manakala bakinya di kulit kepala akan berada dalam fasa rehat. Fasa pertumbuhan ini berlanjutan dalam tempoh antara dua hingga enam tahun. Bagaimanapun, rambut akan gugur pada penghujung fasa rehat. Pertumbuhan rambut yang normal perlu melalui tiga peringkat iaitu:

Fasa pertumbuhan
Fasa berehat
Fasa gugur

Secara umum, rambut yang gugur kurang daripada 100 helai dianggap sebagai normal.Sebaliknya, jika lebih daripada jumlah tersebut, individu terbabit perlu berjumpa doktor untuk mengenal pasti puncanya.Pusingan pertumbuhan rambut akan berulang apabila rambut yang gugur ini tumbuh dari folikel rambut yang sama.Bagaimanapun, kadar pertumbuhan rambut seseorang dipengaruhi oleh faktor usia.Semakin meningkat umur seseorang, semakin perlahan fasa pertumbuhan rambut mereka.Bagi individu yang tergolong dalam kumpulan ini, pusingan pertumbuhan rambut masih normal, tetapi folikel rambut menjadi semakin mengecil.Apa yang penting setiap individu harus tahu membezakan keguguran rambut yang normal dan sebaliknya.

JENIS-JENIS MASALAH KEGUGURAN RAMBUT

Androgenetik alopesia

Ia merupakan masalah keguguran rambut yang paling kerap berlaku di kalangan lelaki dan wanita.Ia juga dikenali sebagai salah satu bentuk kebotakan pada lelaki (male pattern baldness). Ia disebabkan oleh kombinasi tiga faktor iaitu:

testosteron – (hormon lelaki).
usia – selepas seseorang berusia lebih 20 tahun.
keturunan – biasanya berlaku lebih kerap dikalangan lelaki berbanding wanita.

Rawatan agak sukar dan mahal, namun mereka yang ingin mendapatkan rawatan dinasihatkan berjumpa doktor. Ini kerana terdapat ubat-ubatan yang disahkan berkesan penggunaannya.Sebaik-baiknya, elak menggunakan ubat-ubatan yang tidak diketahui kesannya kerana ia melibatkan pembaziran wang yang banyak.

Alopesia areata

Masalah keguguran rambut setempat pada kepala ini tidak diketahui puncanya. Prognosisnya agak baik tanpa rawatan, bagaimanapun adakalanya ia akan pulih semula dalam tempoh enam hingga 12 bulan.

Telogen effluvium

Masalah ini boleh berlaku antara dua hingga empat bulan selepas proses kelahiran, demam panas, penyakit-penyakit akut, tekanan fizikal atau emosi dan diet tidak seimbang (crash diet). Namun, rambut yang gugur ini akan tumbuh semula selepas beberapa bulan, tanpa memerlukan sebarang rawatan.

LAIN-LAIN PUNCA KEGUGURAN RAMBUT YANG SERIUS
Terdapat pelbagai punca yang menyebabkan rambut gugur dengan serius. Keguguran rambut ini biasanya jelas kelihatan apabila seseorang menyikat rambut atau rambut menjadi jarang di kulit kepala. Sehubungan itu, dapatkan pemeriksaan pakar kulit bagi memastikan masalah ini sama ada ia boleh dirawat atau sebaliknya. Keguguran rambut bagi kategori ini biasanya berpunca daripada:

MELAHIRKAN ANAK

Selepas seseorang wanita melahirkan anak, pusingan rambut akan memasuki fasa berehat yang agak lama. Selepas fasa bersalin, ia bertukar ke fasa gugur dengan cepat. Dalam tempoh dua hingga tiga bulan, sesetengah wanita mengalami keguguran rambut yang banyak. Namun, masalah yang berlaku hanya sementara saja di mana kebanyakannya akan pulih seperti sediakala dalam tempoh antara satu hingga enam bulan.
Perubahan Hormon
Sepanjang tempoh kehamilan, hormon progesteron dan estrogen pada wanita hamil sangat tinggi.  Kedua-dua hormon ini menyebabkan pertumbuhan rambut terhenti dalam fasa anagen atau lebih dikenali sebagai fasa pertumbuhan.  Sebab itu, wanita hamil kelihatan lebih berseri-seri dan nampak cantik.  Rambut mereka kelihatan berkilat dan bersinar-sinar. Tetapi, selepas bersalin iaitu sekitar usia bayi tiga hingga empat bulan, kesemua hormon akan kembali normal dan pada waktu ini, ibu-ibu akan mengalami semula masalah keguguran rambut. Disebabkan sepanjang tempoh kehamilan tidak banyak rambut gugur, kali ini keguguran rambut berlaku dengan lebih banyak.  Rambut yang gugur berterusan menyebabkan ia tidak sempat tumbuh dan memanjang.  Akibatnya, rambut kelihatan semakin menipis dan jarang.
Tekanan
Selepas bersalin, wanita menjadi ibu sibuk menguruskan keperluan keluarga dan bayi yang baru lahir.  Lebih memburukkan keadaan apabila si ibu juga perlu bekerja. Menghadapi pelbagai tekanan dalam mengendalikan kesemua tugas-tugas ini membatasi masa untuk ibu menjaga kesihatan dan kebersihan rambutnya. Jika tidak diberi perhatian, masalah keguguran rambut yang dialami setiap ibu selepas melahirkan akan menjadi semakin teruk. Namun, dalam tempoh setahun itu sekiranya ia tidak dirawat dengan segera, masalah tersebut akan menjadi semakin serius sehingga akhirnya boleh menjadi keguguran rambut jenis wanita (female pattern baldness).  Masalah rambut ini adalah jenis kekal dan sukar untuk ditangani.
Berusia Dan Memiliki Ramai Anak
Ibu yang semakin berusia dan telah mengandung lebih dari tiga kali berisiko lebih tinggi berbanding ibu muda atau yang memiliki bilangan anak yang sedikit.  Masalah menjadi lebih rumit apabila ibu yang memiliki bilangan anak yang ramai serta tidak menjaga kebersihan rambut mereka akan menyebabkan rambut gugur dengan lebih banyak. Malah, semakin ibu berusia bermula pula masalah puncak kepala (crowning area) semakin menipis.  Ia bermula daripada bahagian tengah dan merebak ke bahagian tepi.  Sebab itu boleh dilihat pada kebanyakan orang tua, wanita terutamanya, rambut di bahagian tengah kepala amat nipis dan sedikit sehingga boleh dilihat kulit kepalanya. Ia berlaku bukanlah disebabkan masalah hormon semata-mata tetapi juga disebabkan penjagaan rambut selepas bersalin yang tidak betul.
Pola Pemakanan Tidak Sihat
Selain itu, amalan pemakanan yang tidak sesuai boleh menyebabkan masalah keguguran rambut menjadi semakin serius.  Seperti yang diketahui, kebanyakan ibu-ibu selepas bersalin mengawal pemakanan agar dapat mengembalikan semula bentuk tubuh langsing seperti sebelum hamil.  Hal ini sebenarnya boleh menyebabkan mereka banyak kekurangan nutrisi yang amat diperlukan oleh tubuh. Berbanding lelaki, proses penuaan wanita berlaku dengan lebih cepat. Sebab itu, kulit kepala juga akan menjadi tua dengan lebih cepat berbanding lelaki.  Masalah penuaan ini menyebabkan liang-liang rambut menjadi kosong.  Liang-liang rambut yang kosong ini jika dibiarkan dan tidak diaktifkan bagi pertumbuhan rambut baru, ia akan tertutup dan terbenam. Kalangan lelaki, mereka yang mengalami masalah rambut sekiranya tidak dirawat dalam tempoh 10 tahun sekalipun keadaan rambut mereka masih sama.  Bezanya wanita, tempoh dua hingga tiga tahun sudah cukup membuatkan wanita kelihatan ‘botak’ kerana liang-liang rambut cepat tertutup.  Liang-liang rambut yang tertutup dan terbenam tidak boleh dirawat atau diaktifkan lagi.

FAKTOR  USIA
Semakin berusia, peluang untuk pertumbuhan rambut baru semakin rendah.  Ini disebabkan oleh kesemua sel-sel sudah menjadi semakin tua, malah penyerapan nutrien-nutrien yang diperlukan dalam pertumbuhan rambut sihat juga semakin lambat. Disebabkan usia semakin lanjut, ada kalanya kita lupa tubuh badan juga memerlukan lebih banyak nutrisi.  Hal ini kerana, organ-organ di dalam badan juga turut ‘berusia’ seiring dengan pertambahan usia manusia.  Jadi, nutrisi yang masuk di dalam tubuh badan melalui makanan-makanan yang dimakan akan diserap dan diagihkan kepada organ-organ penting di dalam tubuh seperti hati, jantung, buah pinggan dan sebagainya.  Ia berfungsi untuk membantu organ-organ dalaman berfungsi dengan baik.

PENYAKIT TIROID
Kelenjar tiroid yang terlalu aktif atau pasif juga boleh menyebabkan keguguran rambut.

DEMAM, JANGKITAN DAN SELESEMA YANG SERIUS
Selepas empat minggu hingga tiga bulan demam yang serius, seseorang mungkin terkejut melihat rambut gugur dengan banyak. Bagaimanapun, keguguran rambut ini akan pulih seperti sediakala.

UBAT-UBATAN
Sesetengah ubat-ubatan boleh menyebabkan keguguran rambut untuk sementara waktu. Ubat-ubatan terdiri daripada penyakit gout, artritis, kemurungan, masalah jantung, hipertensi dan ubat mencairkan darah (coagulant). Pada masa yang sama, pengambilan vitamin A secara berlebihan juga boleh menyebabkan keguguran rambut.

PENYAKIT JANGKITAN PADA KULIT KEPALA
Rawatan awal diperlukan bagi kanak-kanak yang biasanya mendapat jangkitan kulat, bakteria dan sebagainya. Ini kerana, jika dibiarkan tanpa rawatan, bahagian terbabit boleh menjadi botak yang kekal.

RAWATAN KANSER

Sesetengah rawatan kanser akan menyebabkan sel-sel rambut terhenti membahagi. Sehubungan itu, keadaan ini mengakibatkan rambut menjadi nipis dan mudah terputus apabila ia keluar dari kulit kepala. Masalah ini berlaku selepas satu hingga tiga minggu rawatan. Bagaimanapun, rambut akan tumbuh semula selepas rawatan berakhir.

UBAT KONTRASEPTIF
Wanita yang mengamalkan pil kontraseptif biasanya mempunyai kecenderungan menyebabkan rambut semakin jarang. Jika masalah ini berlaku, pastikan anda berjumpa pakar perbidanan dan sakit puan untuk menukar ubat kontraseptif yang lain.

RAWATAN

Sebahagian besar masalah keguguran rambut tidak memerlukan rawatan kerana ia akan pulih dengan sendiri tanpa sebarang rawatan. Ini termasuklah dalam kes selepas bersalin atau demam.

Sebaliknya, bagi keguguran rambut yang diketahui puncanya dapat dipulihkan setelah rawatan untuk penyakit tersebut diberikan. Jika ia berpunca daripada ubat-ubatan untuk merawat kanser dan lain-lain, rambut akan tumbuh semula selepas ubat tersebut dihentikan.

Mereka yang memerlukan rawatan yang lama dan serius ialah pesakit androgenetik alopesia. Bagi pesakit ini, mereka perlu memastikan jenis atau punca keguguran rambut yang dialami. Sehingga kini, terdapat hanya dua jenis ubat-ubatan yang diluluskan dan terbukti berkesan untuk merawat masalah androgenetik alopesia iaitu ubat sapu Minoxidil dan ubat makan Finasteride.

Bagaimanapun, individu terbabit perlu berjumpa doktor terlebih dahulu untuk memasti dan mengesahkan masalah yang dialami. Pada masa yang sama, mereka perlu mematuhi prosedur pengambilan ubat-ubatan bagi mengelakkan sebarang kesan sampingan.

Sumber: Pakar Dermatologi, Pusat Sains Perubatan, Hospital Universiti Sains Malaysia (HUSM), Prof. Madya Dr. Mokhtar Nor & Utusan


20 PERKEMBANGAN PANTAS BAYI BERUSIA 4 BULAN MAMA PERLU TAHU

Memerhatikan perkembangan dan kebolehan bayi berusia empat bulan ke atas memang menyeronokkan kerana dalam tempoh ini perubahannya memang pantas. Hari demi hari ada saja kemajuan yang dicapainya dari segi pertumbuhan dan kebolehan fizikalnya.

Semak Apa Yang Bayi Berusia 4 Bulan Ke Atas Boleh Lakukan

Kini mereka sudah boleh mengawal  leher dengan baik dan mampu mengangkat kepala buat jangka masa yang lebih panjang. Selepas empat bulan ada bayi yang sudah mula belajar menggolekkan badan dan berkebolehan mengikut arah sesuatu objek umpamanya jika diacah oleh ibunya.

Mereka juga sudah pandai mengenali ahli keluarga atau wajah-wajah yang selalu dilihatnya terutama sekali mereka yang sering mengasuhnya.

Dari segi kebolehan memegang sesuatu, bayi dalam usia ini telah mula pandai memegang permainan kecil yang diberikan pada tangannya. Suatu yang sering dilakukan mereka memasukkan apa saja yang dipegangnya ke mulut.

Berat badan juga telah menjangkau dua kali ganda daripada berat semasa dilahirkan.

Apabila bayi telah menjangkau usia lebih enam bulan pinggang mereka mulai kuat dan tegap. Mereka sudah boleh duduk tanpa dipegang.

Kebolehan bergerak juga meningkat, sudah boleh merangkak atau berjalan jatuh apabila usia lebih daripada sembilan bulan.

Ibu bapa mungkin seronok bermain dengan anak-anak pada peringkat ini kerana anak sedikit sebanyak sudah pandai meniru gaya orang lain dan sudah pandai menunjukkan perasaannya.

Berat badannya juga meningkat sebanyak 100 gm setiap minggu mulai enam bulan ke atas.

Kemampuan makan juga bertambah bagi meningkatkan tumbesarannya sehingga satu tempoh tertentu.

Biasanya, bayi mula tumbuh gigi apabila usia mereka menjangkau enam hingga tujuh bulan atau lebih daripada itu.

Pertumbuhan gigi ini akan disertai oleh demam dan ibu perlu tanganinya dengan memberikan ubat demam. Sebaiknya bawa anak berjumpa doktor bagi memastikan anak diberikan ubat yang bersesuaian.

Sebaik sahaja anak mencapai usia setahun dia telah mempunyai enam hingga lapan batang gigi.

Gigi gerahamnya yang pertama akan tumbuh apabila mencapai usia 12 hingga 15 bulan.

Gigi gerahamnya yang kedua pula akan tumbuh apabila berusia dua tahun.

Pemakanan yang sihat serta amalan menjaga gigi yang baik adalah digalakkan untuk mengelakkan kerosakan gigi.

Ketika ini ibu boleh menerapkan amalan kebersihan gigi yang baik ketika anak mempunyai gigi pertama lagi.

Sebaiknya bersihkan gusi bayi dengan kain lembut yang bersih yang dilembabkan terlebih dahulu.

Apabila bayi telah mempunyai 20 batang gigi, bolehlah mulakan membersihkan gigi anak dengan menggunakan berus gigi yang lembut dan juga ubat gigi yang sesuai tidak terlalu berangin kerana anak belum bersedia menggunakan ubat gigi yang demikian.

Bagi mengelakkan gigi daripada cepat rosak dan bertukar menjadi merah. Jangan membiasakan anak menghisap susu atau jus daripada botol susu sehingga terlena.

Sebaliknya beri mereka menghisap susu sehingga kenyang sebelum tidur dan kiranya mereka mahu menghisap susu juga ketika tidur isikan dengan air kosong.

Sumber: Heinz Nutrition Consultancy & Utusan


DICERAIKAN SUAMI KERANA GEMUK DAN HITAM.

Ditinggalkan suami adalah sesuatu yang amat menyakitkan hati dan perasaan, lebih-lebih apabila janda yang ditinggalkan suami kerana selekeh dan tidak pandai melawa. Baca kisah ini:

Kalau janda yang cantik-cantik, mesti orang mengata,
“Masa ada suami selekeh, dah jadi janda baru pandai nak melawa. Laki dah lari baru terhegeh-hegeh cari gincu,”
Saya nak kongsi satu cerita client lama saya atas izin.

During hearing case (anak dia). Saya kagum sangat, usia dah hampir separuh abad tetapi body macam anak dara, bergaya, kulit mulis tegang. Setiap kali hadir ke mahkamah, bekas suami pun tak pernah tak datang. Awalnya, saya tidak pernah menyangka yang mereka sudah bercerai sebab bekas suami nampak sangat ambil berat mengenainya.

Saya perasan kakak ini selalu saja macam nak marah, buat tak tahu dan tak layan bekas suami dia (masa itu tak tahu pun yang mereka sudah bercerai). Tetapi bila akak ini tengok reaksi saya yang macam tertanya-tanya, kemudian dia pun jelas kan. “Puan Nurul, jangan salah sangka. Akak dah lama bercerai,”

Alangkah terkejutnya saya. Betapa bagusnya bekas suami dia sampai tak pernah tak datang tengok kes anak dia. “Dah gila talak, nak buat macam mana? Biar dia rasa,”

Saya selalu puji yang akak ini cantik, bergaya, lembut orangnya. Tetapi kenapa bercerai? The next hearing date, selepas habis kes, kami pun turun ke kafe. Bersembang-sembang sampailah ke bab peribadi. Dia bawa keluar satu gambar lama dari dalam begnya. Terkejut saya melihat gambar dia dan bekas suaminya. Hitam, gemuk, tak make up langsung, berkain batik, selekeh, sementara itu lelaki yang berdiri di sebelahnya kelihatan agak kacak.

15 tahun, dia abadikan diri dengan suami. Kerjaya sebagai jururawat terpaksa dilupakan kerana suami mengarahkannya berhenti, duduk rumah dan jaga anak. Duit tak diberi, suami beri cukup-cukup makan. Tak ada lebih langsung untuk beli baju baru, alat solek atau untuk keluar berjalan-jalan. Duduk di rumah saja menjaga anak. Suami pula sesuka hati keluar dengan kawan-kawannya. Dia hanya mampu menahan sabar. Hasil perkahwinan mereka dikurniakan 4 orang anak. Setiap seorang umurnya selang setahun. Letihnya? Tuhan saja yang tahu.

Suami mula berubah bila dia menjadi gemuk. Bukan sengaja tetapi tiap-tiap tahun beranak, tak sempat nak kurus, dah diusik. Nak keluar joging, tak ada orang nak tinggal jaga anak. Nak beli ubat kurus, jamu semua bagai, duit tak ada. Nak melawa pun duit tak ada.

Suami pula elok saja beli barang baru, baju baru tetapi tak buat balik untuk isteri. Selepas suami naik pangkat, mulalah menghina isteri. “Awak duduk rumah, selekeh tak macam orang office saya,” bentaknya. Suami mula membandingkan dia, hina tubuh badan dia dan sampai satu masa, berbulan-bulan dia tidak disentuh oleh suami.

Nekad mahu mengoda suaminya semula, selepas melahirkan anak yang keempat, dia belajar menjahit. Bawa keempat-empat anaknya ke balai raya pergi belajar menjahit. Suami nak tolong? Haram! Mengutuk adalah. Selepas belajar menjahit, dia pula ambil upah menjahit. Adalah duit sikit, bolehlah beli baju baru sehelai dua.

Dalam usaha nak memikat semula hati suami, kantoi pula suaminya berkahwin dengan perempuan lain di Thailand. Sedih tak terkata, terasa begitu hina dibuatnya. Sudahlah nafkah kahwin culas, bukan kaya pun, nak beli baju kata tak ada duit tapi boleh kahwin lagi seorang. Isteri baru bekerja satu pejabat dengannya. Anak dara, cantik dan bergaya.

Dia redha dan cuba sedaya upaya menyelamatkan perkahwinannya walaupun selepas itu suaminya sudah jarang pulang ke rumah. Paling teruk bila madu dapat anak seorang. Nafkah langsung tidak diberi. Dia terpaksa bekerja mengambil upah menjahit bagi menyara anak-anak. Balik saja ke rumah, suami akan banding bezakan dengan madu yang cantik, pandai jaga badan dan pandai segala serbi.

Sejak ada isteri baru, suami sudah pandai naik tangan. Kadang-kadang suami bermalam di rumah dia, isteri baru datang, suruh balik ke rumahnya. Suami akan balik dan tinggalkan dia seorang diri. 10 tahun dimadukan dan itulah tempoh dia menghadap perkara seperti ini.

Hari sebelum dia diceraikan, mereka bergaduh tentang nafkah kewangan dan juga nafkah batin yang sudah lama suami tidak tunaikan. Bila gaduh, ada tengking menengking dan dia tidak tahan lalu meminta diceraikan. Masa itulah suami dia menghina. “Kalaulah lembu dengan aku, lagi sanggup tidur dengan lembu!” Selepas suami berkata seperti itu, Allah hadirkan perasaan benci yang teramat sangat pada dia, sampai dia sudah tidak tahan lagi lalu meminta diceraikan pada masa itu juga.

Suami dengan mudah menceraikan dia. Selepas diceraikan, suami siap cakap, “Aku nak tengok sejauh mana kau boleh pergi tanpa aku! Kalau nak aku rujuk balik, jangan lupa datang ke rumah madu kau sebelum tampat tempoh iddah. Selepas dah tamat, aku tak kuasa dah nak melayan rujuk dengan kau!”

Terasa terhina, dia tidak menoleh ke belakang lagi. Angkat kaki dan balik ke kampung membina hidup baru. Buka kedai jahit dan sekarang sudah ada ramai kakitangan. Rezeki semakin banyak, duit banyak dan hidup bertambah tenang dan senang.

Selepas kehidupannya agak kaya, madu pula tidak berpuas hati. Dipaksa juga bekas suami buat bisnes, buat loan, buat bisnes kedai makan dan akhirnya lingkup. Sekarang, menanggung hutang dengan bank. Dari memiliki kereta Harrier, sekarang sudah downgrade ke Perodua Viva. Sekejap saja Allah nak tarik.

Selepas tiada suami yang bergaya, melawa sebab tak ada siapa nak tanggung, ada duit sendiri, masa ada suami macam mayat hidup, tiap-tiap tahun beranak. Yang jaganya dia seorang, duit tak ada, suami nak belikan make up dan baju? Haram! Kahwin lain adalah.

Sekarang dia sudah kurus dan cantik. Duit banyak, giliran madu pula hidup susah main dengan anak-anak kecil. Madu yang dulunya kurus sekarang sudah gemuk. Tambah pakej lagi bila madu dia ini pandai menjawab. Kalau tak kena, habis pinggan mangkuk dilempar.

Semasa saya menguruskan kes kakak ini, hampir 3 tahun bekas suami cuba merujuk kembali dengannya. Caring dan terlampau baik. Tetapi kakak ini, buat tak tahu dan tak nak melayan. Suami dia, tunggu depan pintu, tunggu di tangga rumah, di mana-mana nampak saja bekas suami macam orang tak betul, gila talak.

Sempat lagi kakak ini bergurau.

“Kakak ni termasuk dalam salah seorang janda yang tiada suami baru pandai nak melawa. Orang asyik mengata kita tak pandai nak jaga suami, suami lari baru nak bergaya. Tetapi orang tak tahu kita jadi mayat hidup sebab ada suami yang tak guna.
“Miskin tetapi ada nafsu dan citarasa tinggi tetapi tak menyumbang apa-apa kecuali air mani buat kita beranak setiap tahun. Selepas itu bukannya nak berterima kasih, tetapi dijadikan modal pula untuk menghina isteri. Baik hidup sendiri, ada duit sendiri dan tak payah menanggung biawak di rumah.
“Dah ada yang baru, yang lama dibuang. Sekejap saja huru hara hidup. Biarkan dia rasa,” katanya membuatkan saya tergelak.
Semoga menjadi teladan buat semua. Terkesan pada kata-katanya itu. Miskin tetapi nafsu dan cita rasa tinggi tetapi tidak menyumbang apa-apa. Semoga suami kita, anak-anak kita, saudara lelaki kita menjadi suami yang bertanggungjawab dan baik pada isterinya.

Sumber: Nurulbadiah Lai


Ketumbit Mata Berlaku Akibat Jangkitan di Bahagian Mata

Ketika kecil dulu, sesiapa yang ada ketumbit pada mata pasti menjadi bahan usikan sekeluarga kerana ia sering dikaitkan dengan tabiat buruk iaitu mengintai orang. Kalau ketumbit itu kecil, tidak mengapalah kerana tidak ramai yang akan perasan, tetapi ia jadi masalah jika benjolan seperti jerawat di tepi mata itu besar sehingga menyebabkan rasa sakit selain malu diusik. Sebenarnya ketumbit tiada kaitan langsung dengan tabiat mengintai kerana ia sejenis keradangan pada kelopak mata yang disebabkan oleh jangkitan kuman. Biasanya bakteria ini membiak di akar bulu mata sebelum menimbulkan masalah.

HANYA MITOS

Usikan mengaitkan ketumbit dengan tabiat buruk berkenaan perlu dihentikan, terutamanya jika ia berlaku pada anak yang berjiwa sensitif kerana ia boleh menyebabkan mereka jauh hati dan rendah diri. Sebaliknya, terangkan keadaan sebenar mengenai masalah yang berlaku pada mata mereka.

Ketumbit boleh dibahagikan kepada dua jenis. Yang pertama akibat jangkitan kuman pada pangkal bulu mata.

Jenis kedua ialah keradangan yang disebabkan penyumbatan pada kelenjar yang menghasilkan minyak untuk menentukan bulu mata kalis air (kalazion).

Ketumbit tidak berbahaya, tidak kira saiznya besar atau kecil. Ia tidak menjejaskan penglihatan seseorang, tetapi boleh menyebabkan kesakitan disebabkan berlaku bengkak pada satu kawasan kecil yang sensitif di kelopak mata. Kadang kala, seseorang boleh mendapat lebih daripada satu ketumbit pada satu masa, tetapi usah risau kerana ia tidak berbahaya.
Selain benjolan merah pada kelopak mata, antara gejala lain yang mengiringi ketumbit ialah:

Mata berair.
Mata terasa gatal, terutama jika ada habuk.
Mata menjadi sensitif terhadap cahaya.
Kelopak mata menjadi merah dan bengkak.

KALAZION

Biasanya ketumbit mengambil masa tiga hari sebelum ia pecah dan kering. Bagaimanapun dalam kebanyakan kes, ketumbit akan sembuh dalam tempoh seminggu. Ketumbit jenis kedua yang disebabkan penyumbatan kelenjar minyak (kalazion) pula ‘tumbuh’ lebih perlahan dan jika ia terlalu besar, ia mungkin boleh mengganggu penglihatan.

Rawatan utama untuk ketumbit ialah pembedahan kecil atau penggunaan antibiotik setempat yang harus diletakkan ke dalam mata bagi merawat jangkitan kuman.

Pembedahan juga hanya diperlukan untuk ketumbit yang disebabkan oleh penyumbatan pada kelenjar di kelopak mata selepas rawatan antibiotik setempat tidak berkesan. Selalunya ia berlaku selepas keradangan berlanjutan melebihi dua minggu.

Pada peringkat awal, kalazion dapat dirawat dengan meletakkan antibiotik dan diikuti dengan menuam mata dengan kain yang direndam dalam air suam untuk mengatasi penyumbatan pada kelenjar di kelopak mata. Ini harus dilakukan sebanyak tiga kali sehari selama seminggu.

RAWATAN
Ketumbit juga tidak menyebabkan kebutaan! Ini kerana ia hanya membabitkan kelopak mata. Fungsi melihat bergantung kepada kesihatan biji mata dan kesihatan mata tidak terganggu apabila ada ketumbit. Ketumbit boleh menyebabkan sedikit gangguan penglihatan jika ia menjadi terlalu besar dan menekan pada bahagian tengah mata, di mana ia menyebabkan astigmatisme. Anak yang sering mendapat ketumbit juga bukannya kurang sihat. Sebenarnya ia cuma jangkitan kuman dan boleh berlaku pada sesiapa sahaja. Ketumbit tidak berjangkit kepada orang lain! Ini kerana ia berlaku disebabkan penyumbatan pada kelenjar tarsal mata pesakit.

Jika berlaku ketumbit pada kelopak mata anak anda, segera berjumpa doktor untuk mendapatkan antibiotik dan memulakan rawatan untuk mencegah pembesaran ketumbit.

Pembedahan kalazion untuk golongan dewasa dan kanak-kanak juga berbeza dan hanya dilakukan jika perlu. Untuk orang dewasa, selalunya ia dilakukan dengan pembedahan menggunakan bius setempat dan tidak menyakitkan. Bagaimanapun, kanak-kanak akan memerlukan bius am (penuh) untuk menjalani pembedahan ini atas sebab-sebab yang jelas.

Sumber: Profesor Dr. Muhaya Mohamad Noor, Pakar Perunding Mata, Kuala Lumpur – drmuhayalasik.blogspot.com


INI MAMA PERLU LAKUKAN APABILA SI KECIL TUMBUH GIGI

Telah menjadi tanggungjawab ibu bapa menjaga kesihatan mulut bayi sejurus selepas lahir. Walaupun bayi masih belum mempunyai gigi, dinasihatkan membersihkan gusi bayi dengan kain lembut dan basah dua kali sehari untuk membuang sisa susu dan juga menjaga kesihatan mukosa mulut bayi. Selain itu, ini ialah cara halus dan perlahan untuk memperkenalkan bayi dan membiasakan bayi anda dengan proses memberus gigi apabila giginya tumbuh kelak.

Gigi bayi akan mula tumbuh seawal umur enam bulan. Semasa proses tumbuh gigi, sudah semestinya bayi anda akan meragam kerana keadaan gusinya yang sakit dan tidak selesa serta membengkak. Ada juga bayi yang akan demam semasa proses tumbuh gigi ini, tidak berselera makan, tidak lena tidur, sering menangis serta air liurnya menjadi banyak dan meleleh keluar. Anda boleh legakan ketidakselesaan akibat tumbuh gigi ini dengan memberikan bayi anda benda lembut yang selamat untuk dikunyah dan buah-buahan seperti epal untuk dia menggeselkan gusinya yang tidak selesa. Keadaan ini akan berlalu apabila gigi tumbuh sepenuhnya.
BERSIHKAN GIGI JIKA ANAK KERAP MENYUSU
Apabila gigi telah tumbuh dan ada di dalam mulut, anda haruslah memberus gigi bayi anda dengan berus gigi yang lembut dan bersaiz kecil. Pada ketika bayi terlalu kecil dan tidak pandai meludah keluar, pilihlah ubat gigi tanpa flourida. Apabila anak anda sudah cukup besar dan pandai meludah keluar, tukarlah ubat giginya dengan ubat gigi berflourida bertujuan menguatkan gigi dan mengelakkan berlakunya karies gigi.

Karies gigi amat senang berlaku pada gigi susu jika tidak dijaga kebersihannya dengan optimum. Ini kerana gigi susu mempunyai enamel yang lebih nipis dan lebih cenderung terhakis. Jika kebersihan gigi tidak dijaga, plak yang terkumpul pada enamel akan mengeluarkan asid yang melembutkan struktur enamel tersebut seterusnya terjadilah karies gigi apabila enamel tersebut melembut dan pecah. Pada kanak-kanak yang menyusu botol, keadaan ini kerap berlaku pada kawasan gigi depan terutama jika anak tersebut menyusu botol pada waktu tidur. Air susu akan berkumpul dalam mulut seterusnya menyebabkan keadaan di panggil karies rampan.
GIGI SUSU TETAP PENTING!

Karies rampan ini akan mengakibatkan gigi anak tersebut terhakis secara menyeluruh terutama gigi hadapan atas. Ini akan mereput dan menjadi hitam dan dalam keadaan lebih serius boleh menyebabkan kawasan gusi terlibat bengkak dan bernanah. Walaupun ramai yang menganggap gigi karies gigi susu ini remeh kerana gigi susu ini akan digantikan dengan gigi kekal, namun peranan gigi susu yang paling penting adalah menyediakan platform untuk gigi kekal nanti. Gigi kekal akan menggantikan gigi susu ditempatnya.Jika gigi susu rosak dan dicabut terlalu awal, ada kebarangkalian gigi kekal akan lambat tumbuh ataupun tumbuh berlainan dari tempat asalnya menjadikan susunan gigi kekal tidak sempurna. Kebiasaannya doktor gigi akan cuba menyimpan gigi susu selama mungkin. Rawatan tampalan gigi ataupun menyarung korona stainless steel untuk gigi geraham dan zirconia bagi gigi depan agar gigi susu tersebut boleh bertahan dan berfungsi di dalam mulut. Oleh itu, ibu bapa perlu menjaga kebersihan gigi anak bagi mengelakkan perkara di atas daripada berlaku. Pergilah bawa anak-anak seawal satu tahun ke klinik gigi untuk diperiksa oleh doktor gigi dan membiasakan anak itu dengan persekitaran klinik gigi supaya anak itu tidak takut bila memerlukan rawatan.Namun begitu, ada juga anak-anak yang takut berhadapan dengan doktor gigi lebih-lebih lagi jika mereka pernah mengalami pengalaman yang menakutkan atau menyakitkan dalam klinik gigi. Ada juga anak-anak ini yang tidak dapat dipujuk untuk mendapatkan rawatan. Saya pernah berhadapan dengan pesakit berumur lapan tahun yang menjerit dan meronta-ronta di atas kerusi rawatan dan langsung tidak mahu membuka mulut.Dalam keadaan agak sukar ini, mungkin cara rawatan biasa tidak akan berhasil, kerana dalam keadaan kanak-kanak itu sedang ketakutan dan trauma dia tidak akan mendengar pujukan kita dan kita tidak dapat berbual secara rasional dengannya.Tetapi, dengan pemodenan rawatan pergigian, fasiliti pergigian dan peralatan canggih yang mesra kanak-kanak serta pakar pergigian pediatrik yang bidangnya memang khusus untuk menangani masalah pergigian kanak-kanak, rawatan untuk anak yang takut dan gerun akan doktor gigi menjadi lebih menyeronokkan dan lebih selesa.Terdapat klinik pakar pergigian kanak-kanak yang dilengkapi dengan ruang santai dan permainan yang membuatkan anak-anak lupa mereka di klinik gigi, peralatan dan kelengkapan dalam bilik rawatan yang berlainan rupanya dan lebih menyeronokkan untuk anak-anak seperti jarum suntikan berupa buaya, penutup mulut doktor yang mempunyai lakaran kartun yang lucu, kerusi pergigian berbentuk dinosour atau kereta lumba menjadikan rawatan pergigian sesuatu yang dinantikan oleh anak-anak.Namun jika ruangan fizikal yang menarik ini masih tidak dapat memujuk anak tersebut, pakar pergigian pediatrik boleh melakukan rawatan dengan pesakit diberikan sedutan gas Nitrous Oxide di mana pesakit akan berada dalam keadaan separa sedar dan tidak merasa sakit.Rawatan ini adalah sangat selamat dan ibu bapa tidak perlu risau akan risikonya jika ia dikendalikan oleh pakar pergigian yang bertauliah. Anak anda tidak akan sedar yang giginya telah dirawat dan dia akan berasa senang dengan rawatan tersebut dan tidak akan timbul rasa trauma terhadap doktor gigi.


PENYEBAB PENDARAHAN FARAJ BERLEBIHAN DAN BERPANJANGAN

Ini antara sebab kenapa haid anda berlebihan dan berpanjangan setiap bulan. Jika anda mempunyai gejala haid berlebihan dan berpanjangan saban bulan, rujuklah kepada doktor atau hospital terdekat.

KETUMBUHAN BUKAN KANSER

Wanita yang mengalami keluaran darah haid yang berlebihan atau berpanjangan daripada biasa, tandanya ada penyakit, khususnya jika keluaran darah haid yang banyak disertai dengan senggugut. Gangguan haid seperti ini jika melibatkan wanita dalam usia 30 tahun hingga 50 tahun keatas, mungkin menandakan sesuatu penyakit tumbuhan bukan kanser pada pangkal rahim seperti ‘cervical polyp’ atau dalam rahim seperti ‘fibroid’ atau ‘Adenomyosis’. Cervical polyp adalah daging sangat kecil berwarna merah berbentuk bulat yang tumbuh di merata-rata tempat.  Fibroid ialah ketumbuhan yang teksturnya kelihatan seperti sabut kelapa apabila dikupas. Ia boleh membesar dengan banyak jika dibiarkan.

KANSER PANGKAL RAHIM

Apa yang lebih menakutkan lagi ialah tumbuhan kanser rahim atau pangkal rahim. Ia boleh menyebabkan pendarahn berpanjangan keluar dari faraj.

PENGGUNAAN ALAT PERANCANG KELUARGA

Wanita yang menggunakan alat dalam rahim (IUD-Intra-Uterine Device) juga boleh mengalami masalah pendarahan yang berpanjangan dan berlebihan. Mereka yang menggunakan kaedah suntikan atau ‘implant’ hormon sebagai cara mencegah kehamilan kadang-kala mengalami maslah perdarahan bersifat sedikit demi sedikit tetapi berpanjangan.

PENDARAHAN KETIKA KEHAMILAN

Keadaan ini mungkin juga menandakan kandungan yang terancam nak gugur (Threatened abortion), keguguran, kandungan anggur (molar pregnancy), kehamilan di luar rahim.
Jenis-Jenis Pendarahan Luarbiasa

1.Pendarahan boleh berlaku pada pertengahan pusingan haid (intermenstrual bleeding), sebelum haid(premenstrual staining) atau selepas haid(postmenstrual staining)dan ini mungkin sedikit sahaja dan tidak memerlukan tuala wanita.  Keadaan ini mungkin disebabkan oleh masalah ketidak-seimbangan hormon atau mungkin juga disebabkan oleh tekanan jiwa atau emosi. Wanita yang mengamalkan kaedah cegah hamil yang mengandungi hormon seperti pil perancang boleh mengalami masalah seperti ini. Begitu juga dengan penggunaan ubat hormon untuk rawatan penyakit pada anggota peranakan.  Ia juga mungkin menandakan sejenis ketumbuhan atau jangkitan kuman pada kemaluan dan anggota peranakan. Setiap wanita yang mengalami pendarahan yang luar biasa dan tidak tentu masa perlu mendapatkan nasihat dan pemeriksaan dari doktor.
2.Perdarahan selepas persetubuhan.  Ini adalah satu tanda yang merbahaya kerana ia mungkin menandakan penyakit kanser pangkal rahim khususnya jika ia berlaku pada wanita dalam lingkungan umur 30 puluhan dan telah berkahwin dan telah pun mendapat anak.  Pendarahan selepas persetubuhan juga mungkin disebabkan oleh penyakit lain yang bukan kanser seperti luka pada pangkal rahim (cervical erosion), ketumbuhan bukan kanser atau jangkitan kuman. Pemeriksaan daripada doktor khususnya ujian ‘pap smear’ adalah sangat penting.
3.Perdarahan lepas putus haid. Tidak semua pendarahan seperti ini disebabkan oleh kanser. Pendarahan ini mungkin disebabkan oleh suatu keadaan dalam faraj yang kekeringan iaitu “atrophic vaginitis” iaitu satu keadaan yang disebabkan oleh kekurangan hormon oestrogen. Ia tidak merbahaya dan boleh dirawat dengan ubat hormon oestrogen.
Sumber: Pak Bidan


PNEUMOKOKAL ANCAM KANAK-KANAK. CEGAH SEBELUM TERLAMBAT!

Menurut Pertubuhan Kesihatan Sedunia (WHO), penyakit radang paru-paru (pneumonia) membunuh lebih ramai kanak-kanak daripada penyakit lain, lebih tinggi berbanding AIDS, malaria dan demam campak (measles). Mengikut perangkaan, lebih dua juta kanak-kanak meninggal dunia akibat pneumonia setiap tahun, menyumbang kepada hampir satu dalam lima kematian kanak-kanak di bawah usia lima tahun, di seluruh dunia. Bermula dengan demam biasa atau batuk serta bersin ringan, jangkitan yang mampu membawa maut ini menyerang kanak-kanak bawah umur lima tahun dan bayi kerana sistem imunisasi golongan ini yang belum cukup kuat. Ramai ibu bapa menyangka ia penyakit biasa seperti selesema dan boleh dirawat dengan ubat batuk serta paracetamol yang dibeli di farmasi hinggalah keadaan bertambah buruk. Ketika itu, baru mereka mendapatkan rawatan daripada doktor.
Penyakit pneumokokal adalah penyebab utama penyakit serius dalam kalangan kanak-kanak dan orang dewasa di seluruh dunia. Malah, ramai kanak-kanak di dunia mati setiap tahun akibat penyakit pneumokokal. Ia biasa ditemui dalam hidung dan tekak. Bakteria ini sangat mudah berjangkit apabila anda batuk, bersin, atau terkena rembesan pernafasan. Gejala jangkitan pneumokokus agak sama dengan selesema atau demam. Ini menyukarkan penyakit ini dikesan pada tahap yang lebih awal.

Jika bakteria ini masuk ke dalam saluran darah, ia boleh menyebabkan bakteremia (jangkitan darah). Bakteremia boleh menyebabkan kejutan septik, satu keadaan yang boleh mengancam nyawa. Bakteria boleh menyerang selaput otak dan menyebabkan inflamasi yang dinamakan meningitis. Meningitis mengakibatkan kesan yang paling teruk. Risiko kematian atau kerosakan otak akibat jangkitan ini adalah lebih tinggi dalam kalangan kanak-kanak, terutama sekali yang berumur bawah lima tahun. Tanda-tanda meningitis termasuk pening kepala, muntah-muntah, sawan, demam panas dan dalam kes paling teruk, pesakit tidak sedarkan diri. Pneumokokus juga boleh menyebabkan otitis media (jangkitan pada bahagian tengah telinga) dan sinusitis (keradangan sinus). Jika penyakit ini menyebabkan otitis media, gegendang telinga akan bengkak dan menyebabkan kesakitan yang amat sangat kepada pesakit selain demam dan gangguan tidur.
KUMPULAN BERISIKO

Di negara membangun, kanak-kanak di bawah usia lima tahun, terutama bawah dua tahun dan miskin, berisiko menghidap penyakit ini.
Warga tua juga turut berisiko.
Sesetengah kanak-kanak dan orang dewasa berisiko tinggi kerana mereka menghidapi penyakit lain seperti HIV/AIDS.
Pesakit HIV lebih berisiko tinggi dan berkemungkinan mati akibat pneumonia.
Kanak-kanak yang tidak mendapat cukup zat boleh melemahkan sistem imunisasi, sekali gus meletakkan mereka sebagai kumpulan berisiko tinggi dijangkiti pneumonia.

PENYEBAB

Kebanyakan organisma boleh menyebabkan pneumonia.
Di peringkat global, bakteria seperti Hib dan pneumokokkus adalah dianggarkan untuk menyebabkan lebih daripada 50 peratus kematian akibat radang paru-paru di kalangan kanak-kanak di bawah umur lima tahun. Virus dan kulat juga boleh menyebabkan pneumonia.

DIAGNOSIS

Ia boleh dikesan oleh tanda seperti demam, batuk dan kesukaran untuk bernafas atau bernafas cepat atau berombak-ombak.
Menerusi imbasan dada menggunakan sinar-X dan ujian makmal. Namun, alat ini selalunya tidak ada di negara membangun, terutamanya di luar bandar yang terpencil menjadikan sukar mengenal pasti dan merawat penyakit ini.

PENCEGAHAN DAN RAWATAN

Ia boleh dicegah dengan vaksin Hib dan pneumokokus.
Jangkian campak dan pertusis (batuk kokol) juga boleh menyebabkan komplikasi pneumonia. Oleh itu, vaksin untuk penyakit ini boleh mencegah sesetengah kes pneumonia.
Tingkatkan kadar susuan eksklusif selama enam bulan.
Kurangkan asap daripada rokok dan tempat memasak.
Tingkatkan tahap nutrisi anak.
Sentiasa basuh tangan dan ajar anak berbuat demikian.

VAKSIN SI KECIL

Cara terbaik untuk melindungi keluarga anda daripada penyakit pneumokokal adalah melalui vaksinasi. Menurut WHO, jangkitan pneumokokal adalah punca kematian daripada penyakit yang boleh dicegah dengan vaksin. Pneumokokus adalah punca utama kematian akibat pneumonia. Lebih 50 peratus kematian akibat pneumonia adalah disebabkan oleh pneumokokus. Bayi dan kanak-kanak kecil berisiko tinggi mendapat jangkitan yang boleh membawa maut ini dan kajian yang diterbitkan tentang jangkitan pneumokokus menunjukkan kadar morbiditi (penyakit) dan mortaliti (kematian) adalah paling tinggi dalam kalangan kanak-kanak bawah dua tahun.
Vaksinasi menentang penyakit pneumokokal invasif (IPD) adalah strategi penting untuk menyelamatkan nyawa dan mengurangkan morbiditi kerana ia boleh mencegah kanak-kanak daripada dijangkiti dan mengurangkan penularan bakteria. Suntikan vaksin Pneumococcal walaupun bukan satu suntikan wajib kepada anak-anak kecil, sebenarnya perlu kerana dapat menolong mencegah rangkaian jangkitan-jangkitan lain. Justeru, langkah ini dapat mengurangkan penyakit berkenaan daripada terus merebak secara berbahaya kepada komuniti lain. Kadangkala kita tidak tahu tahap keseriusan kanak-kanak yang mengalami demam atau batuk yang berpanjangan kerana kemungkinan besar adalah penyakit yang lebih berbahaya daripada yang disangkakan.
Pengambilan vaksin pneumokokkal boleh diambil oleh bayi seawal usia dua bulan dan pengambilannya adalah selang masa 10 tahun. Untuk pesakit yang sudah sembuh dari penyakit ini juga boleh mengambil suntikan vaksin. Mereka yang sudah mendapat vaksin ini jika terkena jangkitan sama pada masa akan datang biasanya hanya jangkitan ringan kerana tubuh mereka sudah ada ‘kubu’ pertahanan daripada kuman berkenaan. Bagi mereka yang sudah dijangkiti pneumonia, ada kemungkinan mereka juga boleh mendapat jangkitan berulang sekiranya tidak mengambil langkah pencegahan. Kanak-kanak yang berisiko tinggi seperti sejarah asma dalam keluarga dan kelahiran pramatang, selain pendedahan di tempat sesak dan ramai orang, tempat berhabuk dan asap rokok turut meningkatkan risiko jangkitan.

Sumber: Kementerian Kesihatan Malaysia


KANAK-KANAK GEMUK SASARAN BULI

 Penyelidik terbaru mendapati bahawa kanak-kanak yang menghadapi masalah berat badan berlebihan atau gemuk menghadapi risiko lebih tinggi untuk menjadi mangsa buli di kalangan rakan sebaya. Lain-lain faktor yang biasanya memain peranan dalam kejadian buli seperti jantina, kaum dan tahap pendapatan keluarga sudah tidak menjadi hal berbanding jika anak tersebut gemuk. Gemuk atau obesiti menenggelamkan semua faktor-faktor lain apabila ia berkaitan dengan tingkah-laku agresif yang dilakukan oleh kanak-kanak lain.
Pembantu Penyelidikan di Pusat Pertumbuhan dan Pembangunan Manusia, Universiti Michigan, Amerika Syarikat, Dr. Julie Lumeng, berkata, kajian mendapati bahawa gemuk atau obes meningkatkan risiko menjadi sasaran buli sebanyak 63 peratus.

“Salah satu sebab kami memulakan kajian ini adalah kerana obesiti semakin menjadi-jadi pada masa ini. Ketika ini kira-kira separuh daripada kanak-kanak mengalami masalah berat badan berlebihan atau obes,” kata Lumeng,
Dia berkata, para penyelidik juga berharap mereka mungkin boleh menemui beberapa faktor mengelakkan daripada buli, seperti cemerlang dalam persekolahan.
“Tetapi apa yang kami temui cukup merisaukan di mana perkara-perkara yang sebelum ini merupakan punca kanak-kanak dibuli seolah-olah sudah tidak menjadi hal lagi. Sebaliknya semuanya berkaitan dengan gemuk. Jika anda gemuk, anda kemungkinan besar menjadi sasaran buli walau apa pun berlaku,” katanya
Kajian membabitkan 821 kanak-kanak lelaki dan perempuan yang dipilih dari 10 kawasan berbeza di AS.Tingkah-laku membuli kerap berlaku pada kanak-kanak sekolah tahun tiga, lima dan enam. Paling muda kebanyakannya kanak-kanak kulit putih, separuh daripada mereka lelaki dan 15 peratus mengalami berat badan berlebihan sejak tahun tiga. Bagi kanak-kanak tahun enam, para guru melaporkan bahwa 34 peratus mereka yang tersenarai dalam kaji selidik itu telah dibuli. Selain itu, 45 peratus melaporkan anak-ana mereka telah di buli, manakala 25 peratus kanak-kanak itu sendiri mengaku mereka dibuli.

Kajian sebelum ini menunjukkan bahawa budak lelaki dari kumpulan minoriti dan kanak-kanak daripada kumpulan berpendapatan rendah lebih terdedah untuk menjadi mangsa buli. Jadi para penyelidik mengambil faktor ini dalam kajian mereka untuk melihat sama ada terdapat perbezaan. Kajian juga memasukkan sekali kanak-kanak yang mempunyai skil sosial dan pencapaian akademik dalam analisis mereka.
“Walau banyak mana kami mengulangi ujian, hasilnya tetap sama dan sangat nyata. Kanak-kanak obes lebih terdedah menjadi mangsa buli,” kata Lumeng.
Dia berkata salah satu sebab mengapa dia percaya bahawa penemuan tersebut amat konsisten ialah sikap prejudis terhadap individu gemuk atau obes.
Sementara itu Penolong Profesor di Pusat Pengurusan Berat Badan dan Kesejahteraan di Hospital Kanak-Kanak Pittsburg, Dana Rofey berkata, dia tidak terkejut dengan penemuan baru ini.
“Buli adalah aduan psikologi paling kerap diajukan oleh pesakit kami,” katanya.
Bagi ibu bapa dan pakar pediatrik, salah satu sebab kajian ini dibangkitkan untuk memberi ingatan kepada anak-anak mereka yang mengalami berat badan berlebihan.
“Jika anda prihatin pada anak atau kanak-kanak yang obes, anda perlu memberitahu fakta ini dan sesekali mungkin perlu membangkitkan isu ini pada anak-anak. Tanya mereka ‘bagaimana anda di sekolah hari ini? Atau ‘ada sesiapakah yang berkata sesuatu yang membuatkan anda marah’. Ini kerana ia mungkin isu yang sukar untuk diceritakan oleh anak-anak,” katanya.
Katanya, jika anak-anak memberitahu bahawa dia dibuli, respon pertama ibu bapa haruslah memastikan perasaan anak ketika itu dan biar mereka tahu bahawa adalah salah bagi seseorang melayan anak anda sebegitu.

“Beri sokongan kepada anak dan pastikan mereka tahu bahawa anda sedang menolong mereka. Berbincang dengan anak-anak bagaimana anda boleh campur tangan dalam hal ini. Ini kerana kebanyakan anak-anak dalam usia meningkat remaja tidak suka ibu bapa campur tangan,” katanya.
Begitupun, dia mencadangkan agar ibu bapa menetapkan garis panduan tertentu.
“Sebagai contoh, anda mungkin melihat keadaan sudah terkawal, tetapi sesekali bertanya pada mereka dan selidik mengenainya.”
Rofey juga mencadangkan didik anak bagaimana untuk mengelak situasi yang mungkin boleh membawa kepada ejek-mengejek atau buli.
“Beritahu pada anak juga bagaimana untuk mendapat pertolongan daripada orang dewasa jika mereka memerlukan,” katanya.

Sumber: Agensi


ANDA WANITA? AMBIL BERAT FUNGSI & KESIHATAN RAHIM ANDA!

Kaum wanita sejak dari dulu dipesan oleh ibu ataupun nenek agar menjaga organ peranakan ini. Malah bermacam-macam petua diperturunkan untuk tujuan itu. Ia untuk mengelakkan bahagian yang menjadi lambang kewanitaan ini ditimpa penyakit dan tidak boleh berfungsi untuk melahirkan zuriat. Namun ketika ini semakin ramai wanita berdepan dengan masalah ketumbuhan yang berkaitan dengan rahim.
                Rahim diciptakan khas untuk wanita sebagai wadah pertumbuhan janin. Seterusnya ia berkembang dan membesar membentuk organ dan anggota yang sempurna dan mempunyai nyawa. Semua peroses ini berlaku dalam perlindungan dan naungan rahim. Malang jika rahim ditimpa penyakit dan tidak boleh berfungsi. Gejala yang sering dialami wanita ialah senggugut teruk, perdarahan banyak serta jadi mandul. Sungguh menyedihkan bila situasi begini berlaku.

Penjagaan Rahim

Waspada jika ada sejarah penyakit rahim dalam keluarga – ibu, nenek, ibu saudara adik beradik perempuan. Setiap penyakit ada kaitan dengan baka, mungkin menyumbang 10 peratus kepada faktor-faktor penyebab.
Fungsi utama rahim ialah menampung kehamilan. Kahwin dan hamil awal ketika usia muda boleh mencegah dari tumbuhan fibroids dan adenomyosis. Ketika hamil otot rahim membesar dan kembang sehingga 1000 kali normal. Selepas bersalin ia kuncup semula kepada saiz asal. Peroses kehamilan sebenarnya melindungi rahim dari ketumbuhan. Wanita yang lambat atau tidak hamil lebih terancam tumbuhan fibroids dan adenomyosis.
Rahim dipengaruhi dengan dua hormon wanita – estrogen dan progesterone. Estrogen menebalkan lapisan endometrium dan membiak sel otot (myometrial hyperplasia) manakala progesterone meningkatkan salur darah endometrium dan mengembangkan sel-sel otot rahim (myometrial hypertrohy). Kedua-dua hormon perlu seimbang dan saling berkerjasama. Gangguan imbangan hormon mencetuskan penyakit rahim. Hormon estrogen penting bagi banyak fungsi tubuh badan wanita serta ciri-ciri kewanitaan dan kecantikan. Tapi bila berlebihan dan tak seimbang estrogen boleh menimbulkan bermacam-macam penyakit dan gangguan.
Di antaranya:

Ketumbuhan fibroid, adenomyosis dan kanser rahim.

Ketumbuhan adenoma dan kanser payudara.

Kemandulan dan sukar hamil.
Perdarahan rahim.

Sumber asli hormon estrogen bagi wanita ialah kilang ovari, adrenal dan lemak badan.Setengah makanan saperti makanan dari kacang soya juga jadi sumber phytoestrogen. Bahan plastik dan sterofoam dan insecticide dan spray pewangi mengeluarkan xenoestrogen.
Sumber asli hormon estrogen bagi wanita ialah kilang ovari, adrenal dan lemak badan.Setengah makanan saperti makanan dari kacang soya juga jadi sumber phytoestrogen. Bahan plastik dan sterofoam dan insecticide dan spray pewangi mengeluarkan xenoestrogen.

FAKTOR YANG MENGGANGGU IMBANGAN HORMON.

Sering tahap estrogen tinggi dan progesterone rendah yang menyebabkan penyakit. Diantara faktor-faktor ialah tekan fizikal, stress mental dan gangguan emosi. Pemakanan yang terlebih gula dan karbohidrat, mengandungi terlalu banyak perisa dan pengawet serta kegemokkan (obesity) dan penyakit PCOS, kesemuanya menyebabkan hormon estrogen menungkat tinggi sedangkan progesterone berkurangan. Tangani dan kawal semua jenis stres.

Penjagaan rahim perlu bermula dari umur kanak-kanak. Sering kali anak perempuan dijangkiti kuman di luar farajnya akibat tidak sempurna beristinjak dan lemah ketahanan / immunity disebabkan tidak suka makan sayur dan buah2. Jika menghadapi masalah lelehan / vaginal discharge, basuh faraj dengan air garam, ia antiseptik terbaik untuk wanita. Beri supplemen vitamin C (chewable) disamping multivitamin sirup dan minyak ikan kepada anak perempuan. Amalan ini diteruskan dalam bentuk tablet bila mencapai umur remaja. Supplemen tersebut akan meningkatkan Ketahanan / immunity untuk menangkis pelbagai penyakit khususnya dirahim.

Kegemukkan perlu dikawal dari umur kanak2 dan remaja. Dewasa ini kanak-kanak terlalu suka junk food dan fast foods. Ibu bapa layani kehendak mereka sebagai jalan mudah tanpa memikirkan kesan buruk dalam jangka panjang. Remaja mula dilanda kegemukkan bila belajar disekolah, kolej dan universiti berasrama. Mereka makan terlalu banyak makanan segera kononnya tidak berkesempatan untuk memasak sendiri atau tidak minat makanan yang disajikan. Bermula disini gangguan haid berlaku – sama ada tidak datang haid, atau haid terlalu banyak, keluar berketul-ketul atau terlalu sedikit tetapi berpanjangan. Kesemua itu petanda adanya gangguan dan ketidak seimbangan hormon2 wanita dan akhirnya merosakkan rahim.

Remaja perlu dididik menjaga kehormatan diri agar tidak terjebak kedalam maksiat perzinaan kerana ramai yang terjerat dengan berbagai gejala saperti pengguguran haram dan jangkitan kuman dalam peranakkan dan akhirnya rosak rahim dan jadi mandul apabila kahwin kelak.

Sering juga haid tidak lancar keluar dan adakala haid ‘tumpah / melempah’ ke belakang rahim. Fenomena tersebut dikaitkan dengan rahim retroverted dan saluran pintu rahim sempit. Tanda utama ialah senggugut dan terdapat sistem pembersih darah haid. Bila sistem ini gagal akibat penurunan immunity ekoran dari pemakanan kurang berzat dan tinggi tahap racun serta peningkatan stress, darah haid menimbulkan penyakit endometriosis dan adenomyosis.

Sumber: HealthCentre.my


HAMIL SEMULA SELEPAS KELAHIRAN CESAREAN DALAM TEMPOH YANG SINGKAT! TAK BAHAYA KE?

Ini merupakan soalan yang acapkali diajukan wanita yang ingin hamil atau sedang hamil kembali setelah melahirkan anak secara pembedahan (Cesarean).

Apakah kemungkinan jika seseorang wanita mengandng lebih awal dari itu ? Misalnya enam bulan selepas pembedahan ataupun sejurus selepas pantang ia terus mengandung.
Sebenarnya luka pembedahan akan pulih dalam masa dua minggu, tetapi ia menjadi kuat dalam masa satu hingga dua bulan. Apabila sampai ke tiga bulan atau lebih parut akan menjadi lebih kuat dan tidak ada bezanya mungkin kekuatan parut cesarean selepas tiga bulan ataupun selepas setahun.Oleh itu jika seseorang itu dengan tidak sengaja hamil, ini bukan satu sebab ia patut menggugurkan kandungannya.Sebaiknya ia diteruskan, lagi pun tidak kesemua kes pembedahan mesti diulang,ia bergantung pada apa punca pembedahan yang pertama, misalnya kalau rongga tulangnya sempit maka ia perlu diulang.

Bolehkah saya melahirkan secara normal untuk kehamilan berikutnya?
 Sebenarnya selepas pembedahan cesarean pertama kemungkinan untuk secara normal adalah sangat besar, mungkin melebihi 70 peratus. Sebilangan kecil sahaja yang mungkin diulang-bedah oleh sebab rongga punggungnya agak sempit dan tidak membenarkan kepala bayi melepasinya.Tetapi yang lain-lain adalah disebabkan faktor seperti pendarahan, bayi lemas (ini masalah masa ibu nak bersalinkan Faris, untuk adik Faris, ibu harap dapat bersalin normal pula) atau masalah uri yang tidak mungkin berulang lagi.

Bolehkah saya meneruskan kandungan saya ini kerana saya baru saja enam bulan melahirkan anak?

Pembedahan caesarean dilakukan di bawah rahim. Bahagian ini agak nipis, tidak memainkan apa-apa peranan ketika kontraksi rahim untuk proses kelahiran dan mengandungi kandungan otot yang kurang dari bahagian atas rahim. Cara pembedahan pada masa sekarang dilakukan dengan membuat pembukaan melebar di bahagian rahim ini, kemudian membolehkan ia ditutup kembali dengan mudah. Justeru, ia sembuh dengan lebih cepat dan baik.

Dianggarkan luka pembedahan akan sembuh dalam masa enam minggu hingga tiga bulan untuk mereka yang tidak ada masalah kesihatan lain seperti kencing manis yang melambatkan proses pemulihan. Kandungan biasanya berada di bahagian atas rahim dan akan berkembang di sana.

Bahagian bawah rahim mula berkembang pada tiga bulan terakhir mengandung dan ia terbentuk sepenuhnya ketika hendak bersalin.

Ada beberapa komplikasi yang boleh terjadi apabila seseorang itu mengandung selepas satu, dua atau tiga kali pembedahan caesarean. Yang pertama ialah risiko uri melekat di bahagian bawah rahim lebih tinggi dan ini dipanggil ‘placenta praevia’.Ini akan dikesan melalui pemeriksaan ultrasound.

Satu lagi masalah ialah parut yang lama itu mungkin terbelah atau carik (uterine rupture). Ia berlaku terutama ketika sakit bersalin kerana masa inilah bahagian ini mula meregang untuk membolehkan bayi menurun. Kemungkinan risiko ini ialah satu dalam 200, bermakna antara 200 wanita yang bersalin melalui pembedahan, hanya seorang akan mengalami komplikasi ini pada kandungan seterusnya. Jadi risiko ini tidak begitu tinggi.

Bila ia berlaku, pendarahan daripada pembukaan parut akan berkumpul dalam abdomen dan boleh menjejaskan aliran darah kepada bayi. Keadaan ini adalah kritikal dan perlu pembedahan, mungkin rahim terpaksa dikeluarkan untuk menyelamatkan nyawa ibu. Oleh itu, ibu yang pernah melalui caesarean harus bersalin di hospital untuk mana-mana kandungan seterusnya, untuk memerhati tanda komplikasi ini. Jika dikesan lebih awal, risiko diatas boleh dikurangkan.

Masa yang paling sesuai untuk mengandung semula selepas pembedahan caesarean ialah 18 bulan. Ini memberi cukup masa untuk luka pulih kepada keadaan asal, ibu juga sudah kembali kepada keadaan sebelum mengandung dan bayi sudah tidak terlalu bergantung kepada susu ibu untuk pemakanannya.

Sumber: www.hamidarshat.com


ADA BANTAL BUSUK FAKTOR GENETIK?

Rupanya sedikit lama dan buruk, ada kala baunya kurang menyenangkan. Tetapi bagi sesetengah kanak-kanak, inilah teman setia mereka. Tanpanya mereka akan gelisah, menangis dan tidak boleh tidur.Dijinjing ke mana sahaja tanpa rasa malu, sama ada dalam bentuk bantal, anak patung atau kain. Semua objek ini adalah kesayangannya sejak kecil lagi dan agak sukar untuk dipisahkan. Jika tidak dipisahkan dengan objek ini, kemungkinan akan berlarutan sehingga melangkah remaja dan dewasa.
Namun, fenomena biasa yang sering kita lihat ialah perlakuan menjinjing bantal kegemarannya yang dipanggil bantal busuk ke mana sahaja iaitu bantal yang menjadi temannya ketika tidur semenjak bayi lagi. Bantal itu mungkin sudah lusuh, buruk dan berbau kerana sudah terlalu lama digunakan tetapi kanak-kanak ini masih perlukannya untuk tidur. Malah, bantal ini perlu dibawa oleh ibu bapa ke mana-mana sahaja supaya tidak timbul masalah semasa kanak-kanak ini mahu tidur nanti.

Dipercayai tabiat mempunyai bantal busuk menjelang tidur bukan disebabkan oleh faktor genetik mahupun personaliti sesebuah keluarga. Ia suatu perbuatan yang sudah terbiasa sejak kecil lagi. Bantal kegemarannya ini berfungsi sebagai transitional object. Ia seolah-olah memberi perlindungan dan anak-anak akan merasa selamat apabila objek ini berada di sisinya.
Mereka telah biasa dengan bau dan rupa serta selesa dengan bantal itu apabila hendak tidur. Jika dibasuh atau diganti dengan yang lain, anak tidak mudah tidur dan sering teringat dengan bantal busuknya. Transitional object tidak semestinya bantal, boleh jadi objek lain seperti anak patung kegemaran anak-anak, selimut dan sebagainya. Sebagai contoh, sejak kecil ibu bapa telah membelikan anak patung sebagai permainan anak perempuan mereka. Disebabkan itulah maka anak itu lebih gemar bermain anak patung berbanding permainan yang lain dan kebanyakan kanak-kanak perempuan gemar menjadikan anak patung yang lembut dijadikan teman ataupun dipanggil ‘bantal busuk’.
Ada juga berpendapat, selimut dan kain napkin yang digunakan juga sering dijadikan bahan heretan ke mana sahaja anak ini pergi. Justeru itu, boleh dikatakan setiap kanak-kanak mempunyai transitional object yang tersendiri bagi membuatkan mereka berasa selesa dan selamat walaupun ketika berjauhan dengan ibu bapa.

SEBAB PUNYA BANTAL BUSUK

Tingkah laku pautan (clinging behaviour) adalah sikap biasa yang sering terjadi kepada bayi dan kanak-kanak diperingkat awal. Biasanya tabiat itu bermula di rumah dan berlaku kepada kanak-kanak yang kurang stimulasi dan mahukan sesuatu atau peneman untuk menenangkan diri mereka. Kanak-kanak yang begini akan memegang bantal, kain atau anak patung sebelum tidur kerana rasa ingin ada seseorang bersama mereka.

Perlakuan menggentel bantal atau kain ini seakan memberi kanak-kanak tadi ketenangan dan keselesaan sehingga menjadikan mereka asyik. Dek keasyikan menggentel bantal tadi membuatkan mata mereka mudah terlelap dan perkara ini berulang-ulang sehinggalah ia menjadi satu tabiat yang sukar dikikis.

Sesetengah kanak-kanak ini juga berbual dengan bantal atau anak patung kesayangan mereka. Ini merupakan satu cara untuk mereka berkomunikasi dan ia dipanggil teman imaginasi (imaginary friends). Sebenarnya mereka mahukan seseorang untuk meluahkan perasaan, namun disebabkan kesibukan ibu bapa atau pengasuh, luahan itu terpaksa disalurkan kepada teman imaginasi tadi.

Satu lagi punca tingkah laku yang bergantung kepada sesuatu ini juga disebabkan oleh rasa ingin selamat (sense of secure). Kanak-kanak kecil belum memahami konsep kehilangan sementara. Mereka tidak faham bahawa sesuatu benda yang hilang itu akan muncul kembali dan kerana itu mereka mahukan ada sesuatu yang menjadi peneman mereka. Dengan melakukan perlakuan demikian seperti menggentel bantal, kain dan sebagainya membuatkan mereka rasa selamat dan tidak ditinggalkan keseorangan.

BERSIFAT SEMENTARA

Sebenarnya ibu bapa tidak perlu terlalu risau dengan tabiat mengendong bantal atau anak patung ini kerana ia bersifat sementara. Dalam hal ini ibu bapa perlu memainkan peranan untuk mengelakkan tabiat ini daripada berterusan.

Ibu bapa atau pengasuh katanya perlu cuba memisahkan anak dengan rakan karib mereka ini secara perlahan-lahan.

Masa yang terbaik untuk memisahkan kanak-kanak ini katanya adalah ketika umur mereka mencecah tiga tahun. Sebaliknya jika dibiarkan perlakuan ini mungkin akan berterusan sehingga mereka dewasa.

Namun, terdapat juga kanak-kanak yang boleh berpisah dengan teman akrab mereka ini dengan sendirinya selepas memasuki taska kerana malu kepada rakan-rakan yang lain.

Aktiviti seharian di taska yang banyak juga mengurangkan kebergantungan kanak-kanak tadi terhadap bantal atau anak patung mereka.

BANTAL BUSUK HINGGA DEWASA
Memiliki bantal busuk hingga dewasa bukan perkara yang mustahil. Memanglah tidak ada kesan sampingan, tetapi tabiat ini boleh berlarutan hingga dewasa dan sukar dikikis jika tidak dikawal. Sesetengah individu sukar berpisah dengan tabiat ini disebabkan ibu bapa mereka terlalu mengikut kehendak anak yang mahukan bantal busuk sentiasa ada bersama. Dalam hal ini katanya, peranan ibu bapa dan pengasuh perlu ada untuk mengelakkan tabiat ini berterusan.

 Sumber: Pensyarah dan Pakar Psikiatri Kanak-kanak dan Remaja, Jabatan Psikiatri, Fakulti Perubatan, Pusat Perubatan Universiti Kebangsaan Malaysia, Dr. Wan Salwina Wan Ismai &  Utusan


Kepentingan Asid Folik Yang Sebenarnya Baik Untuk Isteri & Suami

Asid Folik dikenali sebagai folat iaitu vitamin B9. Asid folik memainkan peranan dalam membantu penghasilan sel darah merah dan juga dalam pembentukan tiub saraf bayi (baby neural tube), agar ia dapat berkembang hingga ke otak dan saraf tunjang bayi dengan baik. Namun tak ramai ibu bapa mahupun mereka yang masih belum berkahwin tahu mengenai kepentingan asid folik ini, baik pada bakal ibu mahupun bapa.
Dalam pemakanan seharian kita, Mama atau Papa boleh mendapatkan asid folik melalui makanan yang diperkaya dengan bijirin.

BILA MASA YANG SESUAI UNTUK MULA AMBIL ASID FOLIK?

Kecacatan kelahiran biasanya berlaku dalam jangka masa antara 3 hingga 4 minggu di awal kehamilan. Oleh itu pengambilan asid folik sangat penting pada awal kehamilan kita. Kerana pada masa itu asid folik membantu dalam perkembangan otak dan saraf tunjang bayi yang mampu mengelakkan daripada berlakunya kecacatan semasa kelahiran.Jika kita berjumpa doktor sekalipun pada awal kehamilan kita doktor akan menasihati kita untuk mengambil asid folik dan beberapa vitamin lain untuk membantu mengawal kesihatan ibu dan juga kandungan kita. Ramai wanita yang tidak mengetahui pengambilan asid folik perlu diambil sebelum mengandung atau hamil lagi untuk membantu pembinaan sel-sel darah merah dan perkembangan bayi didalam kandungan.Dalam masa 12 minggu pertama tempoh kehamilan, otak dan sistem saraf bayi terbentuk dan mula berkembang. Oleh sebab itu, 12 minggu pertama kehamilan sangat penting untuk para ibu mengambil asid folik setiap hari secara konsisten.
BERAPA JUMLAH ASID FOLIK YANG DIPERLUKAN?
Jumlah asid folik yang dicadangkan untuk semua wanita yang dalam perancangan untuk hamil atau awal kehamilan ialah 400 mcg setiap hari. Jika sebelum ini anda telah mengambil multivitamin setiap hari anda boleh rujuk pada ruang hidangan yang dibekalkan untuk memastikan setiap vitamin yang dihidangkan cukup untuk anda setiap hari bagi memastikan kesihatan yang kekal untuk anda dan bayi. Jika tidak anda boleh terus mengambil suplemen asid folik untuk mendapatkan jumlah yang dicadangkan untuk badan kita.

Jumlah Asid Folik Yang Dicadangkan Mengikut Usia Kehamilan :-
400 mcg – Perancangan untuk hamil.400 mcg – Tiga bulan pertama kehamilan.600 mcg – Enam bulan hingga Sembilan bulan kehamilan.500 mcg – Semasa menyusukan.
KEPENTINGAN ASID FOLIK UNTUK IBU HAMIL

Tanpa asid folik yang cukup untuk badan anda semasa hamil kemungkinan ia akan menyebabkan tiub neural bayi anda tidak berkembang dengan baik mengalami masalah yang dipanggil kecacatan tiub neural. Ia juga termasuk :-
Spina Bifida – Ia berlaku apabila pelindung yang melitupi saraf tunjang bayi tidak tertutup dengan sempurna yang mampu menyebabkan kerosakan saraf kekal.Anencephaly – Ia adalah kecacatan pada bahagian otak bayi.
Pengambilan 400mcg asid folik yang mencukupi setiap hari mampu mengurangkan kebarangkalian untuk mendapat masalah kecacatan tiub neural (neural tube defect) sebanyak 70%. Pengambilan asid folik diawal kehamilan dan semasa hamil mampu melindungi bayi anda daripada mengalami masalah kelahiran pramatang, kecacatan bibir atau lelangit (sumbing), kelahiran dengan berat badan yang rendah, tumbesaran bayi dalam rahim perlahan dan mampu mencegah ibu daripada keguguran.
DALAM PANTANG PERLU AMBIL ASID FOLIK ATAU TIDAK ?
Pengambilan asid folik juga amat penting semasa dalam pantang kerana ia mampu membantu menurunkan tahap risiko para ibu daripada mendapat masalah komplikasi selepas kelahiran seperti strok, penyakit jantung, kanser, alzaimer dan sebagainya. Asid Folik ini juga sangat penting untuk  ibu-ibu hamil. Jadi untuk para ibu yang kandungannya masih baru jangan ambil ringan dengan pengambilan asid folik sama asa yang dibekalkan oleh doktor atau yang anda beli di farmasi. Bukan suka-suka doktor suruh makan asid folik ni. Ada sebabnya yang semestinya membawa manfaat bagi menjamin kesihatan ibu dan bayi semasa dalam tempoh kehamilan atau selepas kelahiran.
PERANAN ASID FOLIK TERHADAP KESUBURAN LELAKI
Mengurangkan Kecacatan Kromosom
Apabila sperma yang mengalami kecacatan kromosom disenyawakan dengan ovum, ia akan menghasilkan janin yang tidak berupaya untuk hidup lama. Oleh sebab itulah ada segelintir wanita yang mengalami keguguran di awal kehamilan akibat daripada masalah ini.
Bahan Penting Dalam Membantu Proses Spermatogenesis (Proses Pembentukan Sperma)
Apakah dia Spermatogenesis? Dengan bahasa ringkas dan mudah difahami, ia adalah proses pembentukan sperma. Asid folik diperlukan dalam proses ini untuk memastikan sperma-sperma sihat dihasilkan dengan baik.
Sumber: Internet